CELEX: 52020PC0247
Language: el
Date: 2020-06-12
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση που πρέπει να ληφθεί εξ ονόματος της Ευρωπαϊκής Ένωσης στον Διεθνή Οργανισμό Πολιτικής Αεροπορίας όσον αφορά την κοινοποίηση διαφορών ως προς τα παραρτήματα 1 και 6 της σύμβασης για τη Διεθνή Πολιτική Αεροπορία οι οποίες σχετίζονται με την πανδημία COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.6.2020
            COM(2020) 247 final
            2020/0120(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί εξ ονόματος της Ευρωπαϊκής Ένωσης στον Διεθνή Οργανισμό Πολιτικής Αεροπορίας όσον αφορά την κοινοποίηση διαφορών ως προς τα παραρτήματα 1 και 6 της σύμβασης για τη Διεθνή Πολιτική Αεροπορία οι οποίες σχετίζονται με την πανδημία COVID-19
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά τη θέση που πρέπει να ληφθεί εξ ονόματος της Ένωσης στον Διεθνή Οργανισμό Πολιτικής Αεροπορίας, σε απάντηση στην επιστολή AN 11/55-20/50 προς τα κράτη που εκδόθηκε στις 3 Απριλίου 2020, όσον αφορά την κοινοποίηση προσωρινών διαφορών που σχετίζονται με την πανδημία COVID-19, οι οποίες αφορούν τα παραρτήματα 1 και 6 της σύμβασης για τη Διεθνή Πολιτική Αεροπορία. 
            
            
               1.1.Η σύμβαση για τη Διεθνή Πολιτική Αεροπορία
            
            
               Σκοπός της σύμβασης για τη Διεθνή Πολιτική Αεροπορία (στο εξής: σύμβαση του Σικάγου) είναι η ρύθμιση των διεθνών αεροπορικών μεταφορών. Η σύμβαση του Σικάγου άρχισε να ισχύει στις 4 Απριλίου 1947 και με αυτήν ιδρύθηκε ο Διεθνής Οργανισμός Πολιτικής Αεροπορίας.
            
            
               Όλα τα κράτη μέλη της ΕΕ είναι συμβαλλόμενα μέρη της σύμβασης του Σικάγου.
            
            
               1.2.Ο Διεθνής Οργανισμός Πολιτικής Αεροπορίας
            
            
               Ο Διεθνής Οργανισμός Πολιτικής Αεροπορίας (ΔΟΠΑ) είναι ειδικευμένος οργανισμός των Ηνωμένων Εθνών. Σκοπός και στόχοι του Οργανισμού είναι η ανάπτυξη των αρχών και των τεχνικών της διεθνούς αεροναυτιλίας και η προώθηση του σχεδιασμού και της ανάπτυξης των διεθνών αεροπορικών μεταφορών.
            
            
               Το Συμβούλιο του ΔΟΠΑ είναι μόνιμο όργανο του ΔΟΠΑ, με μέλη 36 συμβαλλόμενα κράτη που εκλέγονται από τη συνέλευση του ΔΟΠΑ για περίοδο τριών ετών. Για την περίοδο 2019-2022, επτά κράτη μέλη της ΕΕ εκπροσωπούνται στο Συμβούλιο του ΔΟΠΑ.
            
            
               Οι υποχρεωτικές λειτουργίες του Συμβουλίου του ΔΟΠΑ, που απαριθμούνται στο άρθρο 54 της σύμβασης του Σικάγου, περιλαμβάνουν την έγκριση διεθνών προτύπων και συνιστώμενων πρακτικών (στο εξής: SARP), που έχουν οριστεί ως παραρτήματα της σύμβασης του Σικάγου.
            
            
               Μετά την έγκριση των εν λόγω μέτρων, τα κράτη του ΔΟΠΑ οφείλουν να κοινοποιούν τυχόν αντιρρήσεις ή διαφορές ή να δηλώνουν τη συμμόρφωσή τους με τα μέτρα πριν από την έναρξη ισχύος τους και πριν αυτά καταστούν νομικά δεσμευτικά. 
            
            
               Δυνάμει του άρθρου 38 της σύμβασης του Σικάγου, κάθε κράτος το οποίο κρίνει ανέφικτο να συμμορφωθεί, από κάθε άποψη, με οποιοδήποτε ανωτέρω διεθνές πρότυπο ή οποιαδήποτε ανωτέρω διεθνή διαδικασία, ή να εναρμονίσει πλήρως τους οικείους κανονισμούς ή τις οικείες πρακτικές σε σχέση με οποιοδήποτε ανωτέρω διεθνές πρότυπο ή διεθνή διαδικασία, ή κρίνει απαραίτητο να θεσπίσει κανονισμούς ή πρακτικές που διαφέρουν, από οποιαδήποτε άποψη, από τους κανονισμούς ή τις πρακτικές που έχουν θεσπιστεί από διεθνές πρότυπο, κοινοποιεί αμελλητί στον Διεθνή Οργανισμό Πολιτικής Αεροπορίας τις διαφορές μεταξύ της οικείας πρακτικής και της πρακτικής που έχει θεσπιστεί από το διεθνές πρότυπο. 
            
            
               1.3.Η προβλεπόμενη πράξη του Διεθνούς Οργανισμού Πολιτικής Αεροπορίας
            
            
               Ο ΔΟΠΑ εξέδωσε την επιστολή AN 11/55-20/50 προς τα κράτη στο πλαίσιο της αντιμετώπισης της πανδημίας COVID-19 και, ιδίως, για να λάβει συνεκτικές πληροφορίες από τα κράτη σχετικά με τα μέτρα που έλαβαν προκειμένου να δοθεί στους φορείς παροχής υπηρεσιών και στο προσωπικό η δυνατότητα να διατηρούν σε ισχύ τα πιστοποιητικά, τις άδειες και τις άλλες εγκρίσεις τους κατά τη διάρκεια της πανδημίας COVID-19 (στο εξής: κοινοποίηση προσωρινών διαφορών που σχετίζονται με τη νόσο COVID-19). 
            
            
               Ο ΔΟΠΑ κάλεσε τα κράτη να παρέχουν ενημέρωση, δυνάμει του άρθρου 38 της σύμβασης του Σικάγου, σχετικά με τυχόν προσωρινές διαφορές που ενδέχεται να προκύπτουν ως αποτέλεσμα των προσωρινών μέτρων που λαμβάνει κάθε κράτος για την αντιμετώπιση της νόσου COVID-19, ιδίως όσων αφορούν την αδειοδότηση και την πιστοποίηση στα παραρτήματα 1 και 6. Τα κράτη θα πρέπει επίσης να δηλώσουν, σε γενικές γραμμές, κατά πόσον θα αναγνωρίζουν ή θα αποδέχονται την ισχύ των πιστοποιητικών και αδειών που επηρεάζονται από τις προσωρινές διαφορές που σχετίζονται με τη νόσο COVID-19 και εφαρμόζονται από άλλα κράτη. 
            
            
               Με σκοπό να συνδράμει όλα τα κράτη και τα σχετικά ενδιαφερόμενα μέρη, ο ΔΟΠΑ έθεσε σε λειτουργία δημόσιο δικτυακό τόπο με μέτρα επιχειρησιακής ασφάλειας σχετικά με τη νόσο COVID-19. Όλα τα κράτη παροτρύνονται να χρησιμοποιούν τον εν λόγω δικτυακό τόπο και να ενημερώνουν τον ΔΟΠΑ για τις τελευταίες εξελίξεις στην επικράτειά τους.
            
            
               Ο ΔΟΠΑ αναγνωρίζει την ανάγκη παροχής του μέγιστου βαθμού ευελιξίας, σε συνδυασμό με τη διασφάλιση της συμμόρφωσης με τη σύμβαση του Σικάγου. Προς τον σκοπό αυτόν, υπενθυμίζεται στα κράτη ότι οφείλουν, βάσει του άρθρου 38 της σύμβασης, να κοινοποιούν στον ΔΟΠΑ τυχόν διαφορές που μπορεί να προκύπτουν. 
            
            
               Για τη διευκόλυνση της κοινοποίησης και της διάδοσης των προσωρινών διαφορών κατά τη διάρκεια αυτής της περιόδου, η Γραμματεία του ΔΟΠΑ δημιούργησε το υποσύστημα CCRD (COVID-19 Contingency-Related Differences: διαφορές σχετικές με την αντιμετώπιση έκτακτων καταστάσεων λόγω της νόσου COVID-19), το οποίο είναι προσβάσιμο μέσω της πλατφόρμας ηλεκτρονικής υποβολής διαφορών (Electronic Filing of Differences – EFOD) και θα παραμείνει σε λειτουργία έως τις 31 Μαρτίου 2021.
            
            
               2.Θέση που πρέπει να ληφθεί εξ ονόματος της Ένωσης
            
         
         
            
               2.1.Η επιστολή AN 11/55-20/50 του ΔΟΠΑ προς τα κράτη και η σχέση της με τους υφιστάμενους κανόνες της Ένωσης
            
            
               Η επιστολή AN 11/55-20/50 του ΔΟΠΑ προς τα κράτη αφορά προσωρινές διαφορές που σχετίζονται με τη νόσο COVID-19 ως προς τα παραρτήματα 1 και 6 της σύμβασης του Σικάγου τα οποία αναφέρονται σε ζητήματα προσωπικού και αερομεταφορέων. 
            
            
               Το παράρτημα 1 της σύμβασης του Σικάγου με τίτλο «Αδειοδότηση Προσωπικού» παρέχει SARP για την αδειοδότηση των μελών πληρώματος πτήσης, των ελεγκτών εναέριας κυκλοφορίας, των χειριστών αεροναυτικού σταθμού, των τεχνικών συντήρησης και των επιμελητών πτήσεων. Σύμφωνα με τους εν λόγω κανόνες, κάθε πρόσωπο που υποβάλλει αίτηση για χορήγηση άδειας πρέπει να πληροί συγκεκριμένες απαιτήσεις, ανάλογες προς την πολυπλοκότητα των ασκούμενων καθηκόντων. Οι απαιτήσεις αυτές αποτυπώνονται στη νομοθεσία της Ένωσης, συγκεκριμένα στον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας,
                  1
                καθώς και σε συναφείς εκτελεστικές και κατ’ εξουσιοδότηση πράξεις
                  2
               . Για παράδειγμα, ο κανονισμός (ΕΕ) αριθ. 1178/2011 της Επιτροπής καθορίζει ειδικές απαιτήσεις και διαδικασίες όσον αφορά το ιπτάμενο προσωπικό πολιτικής αεροπορίας και ορίζει όρια και προθεσμίες για την έκδοση αδειών προσωπικού και τους ελέγχους αεροϊατρικής καταλληλότητας (ήτοι διατάξεις του παραρτήματος Ι, Μέρος-FCL, και του παραρτήματος IV, Μέρος-MED). Λόγω των σοβαρών επιπτώσεων της πανδημίας COVID-19, όπως η περιορισμένη ή μηδενική δυνατότητα πρόσβασης σε αεροϊατρικούς εξεταστές ή αεροϊατρικά κέντρα, ορισμένα κράτη μέλη χορηγούν τετράμηνη προσωρινή παράταση ισχύος των ιατρικών πιστοποιητικών, ενώ τα σχετικά SARP του ΔΟΠΑ απαιτούν μέγιστο διάστημα 45 ημερών για περιοδική ιατρική εξέταση και επανεπικύρωση ιατρικού πιστοποιητικού. Ορισμένα κράτη μέλη εφαρμόζουν την παράταση ισχύος, για 4 έως 8 μήνες, και στις άδειες χειριστή, εάν οι χειριστές δεν έχουν τη δυνατότητα μετάβασης ή πρόσβασης σε προσομοιωτές πτήσης εγκαίρως προκειμένου να εκπληρώσουν τις απαιτήσεις περιοδικής εκπαίδευσης και ελέγχου. 
            
            
               Η παράταση ισχύος των αδειών προσωπικού ισχύει για άδειες που λήγουν εντός της περιόδου αναφοράς που ξεκινά την 1η Μαρτίου 2020 και λήγει την 31η Οκτωβρίου 2020. 
            
            
               Το παράρτημα 6 της σύμβασης του Σικάγου με τίτλο «Λειτουργία αεροσκαφών» επιδιώκει την καθιέρωση τυποποιημένων κανόνων για τη λειτουργία των αεροσκαφών που χρησιμοποιούνται στις διεθνείς αερομεταφορές, ούτως ώστε να διασφαλίζεται το υψηλότερο επίπεδο ασφάλειας και αποτελεσματικότητας. Σε επίπεδο Ένωσης, οι εν λόγω διεθνείς απαιτήσεις αποτυπώνονται στον κανονισμό (ΕΕ) 2018/1139, στον κανονισμό (ΕΕ) αριθ. 1178/2011 της Επιτροπής και στον κανονισμό (ΕΕ) αριθ. 965/2012 της Επιτροπής
                  3
               . Η πανδημία COVID-19 είχε ως αποτέλεσμα τη σημαντική μείωση των λειτουργιών εμπορικών αερομεταφορών, γεγονός που προκάλεσε δυσχέρειες για τη μετάβαση σε τόπους όπου διατίθενται κατάλληλοι προσομοιωτές πτήσης. Αυτό έχει με τη σειρά του ως αποτέλεσμα μεγάλος αριθμός χειριστών να μην είναι σε θέση να πληροί τις απαιτήσεις πρόσφατης πείρας που ορίζονται στην ORO.FC.100 του παραρτήματος III (ΜΕΡΟΣ-ORO) του κανονισμού (ΕΕ) αριθ. 965/2012 της Επιτροπής και στην FCL.060 του παραρτήματος I (ΜΕΡΟΣ-FCL) του κανονισμού (ΕΕ) αριθ. 1178/2011 της Επιτροπής. 
            
            
               Για παράδειγμα, σύμφωνα με τα SARP του ΔΟΠΑ, ο φορέας εκμετάλλευσης δεν αναθέτει σε κυβερνήτη ή συγκυβερνήτη τον χειρισμό των χειριστηρίων σε τύπο αεροπλάνου κατά τη διάρκεια απογείωσης και προσγείωσης, παρά μόνο εάν ο εν λόγω χειριστής χειρίστηκε τα χειριστήρια πτήσης με αεροπλάνο του ίδιου τύπου κατά τη διάρκεια τουλάχιστον τριών απογειώσεων και προσγειώσεων εντός των προηγούμενων 90 ημερών. Τα σοβαρά επιχειρησιακά εμπόδια που έχει δημιουργήσει η πανδημία COVID-19 περιορίζουν τις δυνατότητες που έχουν οι χειριστές και τα πληρώματα για να ικανοποιούν την ανωτέρω απαίτηση πρόσφατης πείρας. Προς τον σκοπό αυτόν και προκειμένου να δώσουν στα πληρώματα τη δυνατότητα να εκτελούν πτήσεις όταν επανεκκινήσουν οι αεροπορικές δραστηριότητες, τα κράτη μέλη εφαρμόζουν εξαιρέσεις από αυτόν τον κανόνα, απαιτώντας από τον φορέα εκμετάλλευσης να διενεργεί εκτίμηση επικινδυνότητας για να εξακριβώνονται η πιθανότητα και η δυνητική σοβαρότητα της υποβάθμισης της επάρκειας του πληρώματος λόγω της παρατεταμένης αποχής από τα πτητικά του καθήκοντα. Τα κράτη μέλη απαιτούν επίσης κατάλληλα μέτρα μετριασμού για την ελαχιστοποίηση των προσδιορισθέντων κινδύνων, τα οποία συνοδεύονται από έναν ή περισσότερους επιχειρησιακούς περιορισμούς που ισχύουν για το πλήρες πλήρωμα πτήσης (π.χ. μείωση των μέγιστων ορίων για τον πλάγιο άνεμο, καθιέρωση υψηλότερων ελαχίστων προσέγγισης, περιορισμός των συνθηκών στην επιφάνεια του διαδρόμου, έναρξη πτήσης με σύστημα τυφλής προσγείωσης σε λειτουργία, εφόσον είναι εγκατεστημένο). 
            
            
               Οι εξαιρέσεις από αυτούς τους επιχειρησιακούς κανόνες ισχύουν για λειτουργίες που διεξάγονται εντός της περιόδου αναφοράς που ξεκινά την 1η Μαρτίου 2020 και λήγει την 31η Οκτωβρίου 2020 και για μέγιστο διάστημα 8 μηνών. 
            
            
               Οι ως άνω αναφερόμενες διαφορές ως προς τους κανόνες του ΔΟΠΑ προκύπτουν από την εφαρμογή του άρθρου 71 του κανονισμού (ΕΕ) 2018/1139, βάσει του οποίου παρέχεται ορισμένη ευελιξία στα κράτη μέλη, τα οποία επιτρέπεται να χορηγούν εξαιρέσεις από τις απαιτήσεις που καθορίζονται στον κανονισμό (ΕΕ) 2018/1139 και τις κατ’ εξουσιοδότηση και εκτελεστικές πράξεις αυτού, εκτός από τις βασικές απαιτήσεις, σε περίπτωση απρόβλεπτων καταστάσεων έκτακτης ανάγκης ή έκτακτων λειτουργικών αναγκών και εφόσον πληρούνται οι όροι που προβλέπονται στο εν λόγω άρθρο. Ένας από τους όρους αυτούς είναι ότι το πεδίο και η διάρκεια της εξαίρεσης πρέπει να περιορίζονται στα αυστηρώς αναγκαία. Σε αυτή την περίπτωση, το οικείο κράτος μέλος κοινοποιεί αμέσως στην Επιτροπή, τον Οργανισμό (EASA) και τα υπόλοιπα κράτη μέλη, μέσω του αποθετηρίου που δημιουργείται δυνάμει του άρθρου 74 του κανονισμού (ΕΕ) 2018/1139, τη χορηγούμενη εξαίρεση, τη διάρκειά της, τους λόγους χορήγησής της και, αναλόγως, τα αναγκαία μέτρα μετριασμού που έχουν ληφθεί. Διάφορα κράτη μέλη χρησιμοποίησαν τον μηχανισμό αυτόν σε σχέση με τις σοβαρές επιπτώσεις της πανδημίας COVID-19, με αποτέλεσμα να ανακύπτουν διαφορές ως προς τους κανόνες του ΔΟΠΑ. Η παρούσα απόφαση του Συμβουλίου λαμβάνει υπόψη τις ανωτέρω εξαιρέσεις του άρθρου 71 με σκοπό την κοινοποίηση στον ΔΟΠΑ, εξ ονόματος της Ένωσης, των διαφορών που αφορούν τα παραρτήματα 1 και 6 της σύμβασης του Σικάγου. 
            
            
               2.2.Θέση που πρέπει να ληφθεί εξ ονόματος της Ένωσης
            
            
               Οι διαφορές που πρέπει να κοινοποιηθούν στον ΔΟΠΑ αφορούν τα παραρτήματα 1 και 6 της σύμβασης του Σικάγου που καθορίζουν ζητήματα προσωπικού και αερομεταφορέων, όπως αυτές ορίζονται στον πίνακα που παρατίθεται στο παράρτημα της παρούσας απόφασης και περιγράφονται λεπτομερέστερα από το κάθε κοινοποιούν κράτος μέλος σύμφωνα με την ατομική εξαίρεσή του που εφαρμόζεται σύμφωνα με το άρθρο 71 του κανονισμού (ΕΕ) 2018/1139. 
            
            
               Σε ό,τι αφορά την αναγνώριση ή την αποδοχή της ισχύος πιστοποιητικών και αδειών που επηρεάζονται από τα προσωρινά μέτρα που σχετίζονται με την πανδημία COVID-19 και εκδίδονται από τρίτες χώρες, εφαρμόζεται ο κανονισμός (ΕΕ) αριθ. 452/2014 για τον καθορισμό των τεχνικών απαιτήσεων και των διοικητικών διαδικασιών που αφορούν τις πτητικές λειτουργίες αερομεταφορέων τρίτων χωρών
                  4
               . Κατά κανόνα, σύμφωνα με την ART.200 στοιχείο δ) του παραρτήματος του κανονισμού (ΕΕ) αριθ. 452/2014, ο EASA, σε διαβούλευση με τα κράτη μέλη, προσδιορίζει τα πρότυπα του ΔΟΠΑ για τα οποία δύναται να αποδεχθεί μέτρα μετριασμού στην περίπτωση που το κράτος του εκμεταλλευόμενου ή το κράτος νηολόγησης έχει γνωστοποιήσει διαφορά στον ΔΟΠΑ. Ο Οργανισμός αποδέχεται τα μέτρα μετριασμού εφόσον διαπιστώσει ότι με τα εν λόγω μέτρα διασφαλίζεται επίπεδο ασφάλειας πτήσεων ισοδύναμο εκείνου που επιτυγχάνεται με πρότυπο ως προς το οποίο κοινοποιήθηκαν διαφορές. Όπως ζητείται με την επιστολή AN 11/55-20/50 προς τα κράτη, ο ΔΟΠΑ ενημερώνεται για τις συναφείς πράξεις της Ένωσης που εφαρμόζονται για την αναγνώριση των διαφορών τρίτων χωρών, όπως αναφέρονται στην τελευταία στήλη του πίνακα που παρατίθεται στο παράρτημα της παρούσας απόφασης.
            
            
               Η θέση που πρέπει να ληφθεί εξ ονόματος της Ένωσης, στο πλαίσιο του ΔΟΠΑ, σε απάντηση στην επιστολή AN 11/55-20/50 προς τα κράτη είναι η κοινοποίηση τυχόν διαφορών σε σχέση με τα παραρτήματα 1 και 6 της σύμβασης του Σικάγου λόγω των προσωρινών μέτρων που σχετίζονται με την πανδημία COVID-19, όπως αυτά ορίζονται στον πίνακα που παρατίθεται στο παράρτημα της παρούσας απόφασης και περιγράφονται λεπτομερέστερα από το κάθε κοινοποιούν κράτος μέλος σύμφωνα με την ατομική εξαίρεσή του που εφαρμόζεται σύμφωνα με το άρθρο 71 του κανονισμού (ΕΕ) 2018/1139. 
            
            
               3.Νομική βάση
            
            
               3.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Το άρθρο 218 παράγραφος 9 της ΣΛΕΕ εφαρμόζεται ανεξάρτητα από το αν η Ένωση είναι μέλος του σχετικού οργάνου ή συμβαλλόμενο μέρος της συμφωνίας
                  5
               .
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  6
               .
            
            
               4.1.2.Εφαρμογή στην προκείμενη περίπτωση
            
            
               Το Συμβούλιο του Διεθνούς Οργανισμού Πολιτικής Αεροπορίας είναι όργανο που έχει συσταθεί με συμφωνία, συγκεκριμένα με τη σύμβαση του Σικάγου.
            
         
         
            
               Σύμφωνα με το άρθρο 54 της σύμβασης του Σικάγου, το Συμβούλιο του ΔΟΠΑ εκδίδει διεθνή πρότυπα και συνιστώμενες πρακτικές, που έχουν οριστεί ως παραρτήματα της σύμβασης του Σικάγου. Τα εν λόγω διεθνή πρότυπα και συνιστώμενες πρακτικές είναι πράξεις που παράγουν έννομα αποτελέσματα. Ορισμένα έννομα αποτελέσματα των πράξεων αυτών μπορεί να εξαρτώνται από την υποβολή κοινοποιήσεων διαφορών και από τους όρους των εν λόγω κοινοποιήσεων. Επομένως, η έγκριση θέσης της Ένωσης όσον αφορά τις εν λόγω κοινοποιήσεις εμπίπτει στο πεδίο εφαρμογής του άρθρου 218 παράγραφος 9 της ΣΛΕΕ. 
            
            
               Οι διαφορές που πρέπει να κοινοποιηθούν, σε απάντηση στην επιστολή AN 11/55-20/50 του ΔΟΠΑ προς τα κράτη, επηρεάζουν τα έννομα αποτελέσματα που παράγονται από τα πρότυπα που καθορίστηκαν βάσει της σύμβασης του Σικάγου. 
            
            
               Τα εν λόγω έννομα αποτελέσματα εμπίπτουν σε τομέα που καλύπτεται σε μεγάλο βαθμό από κανόνες της Ένωσης, ήτοι τον κανονισμό (ΕΕ) 2018/1139, τον κανονισμό (ΕΕ) αριθ. 1178/2011 της Επιτροπής, τον κανονισμό (ΕΕ) αριθ. 1321/2014 της Επιτροπής και τον κανονισμό (ΕΕ) αριθ. 965/2012 της Επιτροπής. Το γεγονός αυτό συνεπάγεται ότι, σύμφωνα με το άρθρο 3 παράγραφος 2 της ΣΛΕΕ, η Ένωση έχει αποκλειστική εξωτερική αρμοδιότητα στο εν λόγω ζήτημα.
            
            
               Καθώς τα μέτρα αυτά, παρότι προσωρινά, έχουν ως αποτέλεσμα να ανακύπτουν διαφορές σε σχέση με τα SARP του ΔΟΠΑ, απαιτείται ο καθορισμός θέσης της Ένωσης. Όλα τα κράτη μέλη πρέπει να κοινοποιούν τις διαφορές που προκύπτουν λόγω των παραταθέντων χρονικών περιθωρίων για την αδειοδότηση του προσωπικού, που αναφέρονται στο παράρτημα 1 της σύμβασης του Σικάγου, καθώς και τις αποκλίσεις από τα SARP σύμφωνα με το παράρτημα 6 της σύμβασης του Σικάγου με τίτλο «Λειτουργία αεροσκαφών», σε συμμόρφωση με το άρθρο 38 της σύμβασης του Σικάγου. 
            
            
               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της σύμβασης.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2. Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνον ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκείμενη περίπτωση
            
            
               Ο κύριος στόχος και το περιεχόμενο της προβλεπόμενης πράξης αφορούν την κοινή πολιτική μεταφορών.
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 100 παράγραφος 2 της ΣΛΕΕ.
            
            
               4.3. Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 100 παράγραφος 2 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               
            
               2020/0120 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τη θέση που πρέπει να ληφθεί εξ ονόματος της Ευρωπαϊκής Ένωσης στον Διεθνή Οργανισμό Πολιτικής Αεροπορίας όσον αφορά την κοινοποίηση διαφορών ως προς τα παραρτήματα 1 και 6 της σύμβασης για τη Διεθνή Πολιτική Αεροπορία οι οποίες σχετίζονται με την πανδημία COVID-19
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η σύμβαση του Σικάγου για τη Διεθνή Πολιτική Αεροπορία (στο εξής: σύμβαση του Σικάγου), η οποία ρυθμίζει τις διεθνείς αεροπορικές μεταφορές, άρχισε να ισχύει στις 4 Απριλίου 1947. Με αυτήν ιδρύθηκε ο Διεθνής Οργανισμός Πολιτικής Αεροπορίας (ΔΟΠΑ).
            
            
               (2)Τα κράτη μέλη είναι συμβαλλόμενα κράτη της σύμβασης του Σικάγου και μέλη του ΔΟΠΑ, ενώ η Ένωση έχει την ιδιότητα του παρατηρητή σε ορισμένα όργανα του ΔΟΠΑ.
            
            
               (3)Σύμφωνα με το άρθρο 54 της σύμβασης του Σικάγου, το Συμβούλιο του ΔΟΠΑ μπορεί να εκδίδει διεθνή πρότυπα και συνιστώμενες πρακτικές (SARP).
            
            
               (4)Σύμφωνα με το άρθρο 38 της σύμβασης του Σικάγου, κάθε κράτος το οποίο κρίνει ανέφικτο να συμμορφωθεί, από κάθε άποψη, με οποιοδήποτε ανωτέρω διεθνές πρότυπο ή οποιαδήποτε ανωτέρω διεθνή διαδικασία, ή να εναρμονίσει πλήρως τους οικείους κανονισμούς ή τις οικείες πρακτικές με οποιοδήποτε ανωτέρω διεθνές πρότυπο ή διεθνή διαδικασία, ή κρίνει απαραίτητο να θεσπίσει κανονισμούς ή πρακτικές που διαφέρουν, από οποιαδήποτε άποψη, από τους κανονισμούς ή τις πρακτικές που έχουν θεσπιστεί από διεθνές πρότυπο, κοινοποιεί αμελλητί στον ΔΟΠΑ τις διαφορές μεταξύ της οικείας πρακτικής και αυτής που έχει θεσπιστεί από το διεθνές πρότυπο. 
            
            
               (5)Βάσει του άρθρου 39 της σύμβασης του Σικάγου, όταν το ιατρικό πιστοποιητικό για το προσωπικό που συμμετέχει στη διεθνή αεροναυτιλία δεν πληροί τα ελάχιστα πρότυπα, πρέπει να συνοδεύεται από πλήρη απαρίθμηση των στοιχείων ως προς τα οποία δεν τηρούνται τα εν λόγω πρότυπα. Στην περίπτωση αυτή, στα στοιχεία θα πρέπει να περιλαμβάνονται οι συγκεκριμένες διαφορές που αφορούν την περίοδο ισχύος του ιατρικού πιστοποιητικού. 
            
            
               (6)Επιπλέον, βάσει του άρθρου 40 της σύμβασης του Σικάγου, δεν επιτρέπεται σε προσωπικό που διαθέτει πιστοποιητικό με τέτοια ενημέρωση να συμμετέχει στη διεθνή αεροναυτιλία, παρά μόνο με την άδεια του κράτους ή των κρατών, στην επικράτεια των οποίων εισέρχεται. 
            
            
               (7)Λόγω της πανδημίας COVID-19, ο ΔΟΠΑ δημιούργησε στο υφιστάμενο σύστημα ηλεκτρονικής υποβολής διαφορών (Electronic Filing of Differences – EFOD) το υποσύστημα CCRD (COVID-19 Contingency-Related Differences: διαφορές σχετικές με την αντιμετώπιση έκτακτων καταστάσεων λόγω της νόσου COVID-19), το οποίο επιτρέπει στα κράτη να υποβάλλουν προσωρινές διαφορές ως προς τα παραρτήματα 1 και 6 της σύμβασης του Σικάγου και, ταυτόχρονα, να δηλώνουν το είδος των προτύπων και των διαδικασιών που κρίνουν αποδεκτές για τη διευκόλυνση των διεθνών λειτουργιών και την εκπλήρωση των υποχρεώσεων βάσει του άρθρου 40.
            
            
               (8)Το παράρτημα 1 της σύμβασης του Σικάγου με τίτλο «Αδειοδότηση Προσωπικού» παρέχει SARP για την αδειοδότηση των μελών πληρώματος πτήσης, των ελεγκτών εναέριας κυκλοφορίας, των χειριστών αεροναυτικού σταθμού, των τεχνικών συντήρησης και των επιμελητών πτήσεων. Σύμφωνα με τους εν λόγω κανόνες, κάθε πρόσωπο που υποβάλλει αίτηση για χορήγηση άδειας πρέπει να πληροί συγκεκριμένες απαιτήσεις εντός προβλεπόμενων προθεσμιών, ανάλογες προς την πολυπλοκότητα των ασκούμενων καθηκόντων. 
            
            
               (9)Οι απαιτήσεις που καθορίζονται στο παράρτημα 1 της σύμβασης του Σικάγου αποτυπώνονται στη νομοθεσία της Ένωσης, συγκεκριμένα στον κανονισμό (ΕΕ) 1139/2018 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας,
                  7
                καθώς και σε συναφείς εκτελεστικές και κατ’ εξουσιοδότηση πράξεις. Για παράδειγμα, στο παράρτημα του κανονισμού (ΕΕ) αριθ. 1178/2011 της Επιτροπής
                  8
                καθορίζονται ειδικές απαιτήσεις και διαδικασίες όσον αφορά το ιπτάμενο προσωπικό πολιτικής αεροπορίας και ορίζονται όρια και προθεσμίες για την αδειοδότηση προσωπικού και τους ελέγχους αεροϊατρικής καταλληλότητας, ενώ ο κανονισμός (ΕΕ) αριθ. 1321/2014 της Επιτροπής θεσπίζει κανόνες για τη διαρκή αξιοπλοΐα του αεροσκάφους και των αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που είναι αρμόδιοι για τα εν λόγω καθήκοντα
                  9
               . 
            
            
               (10)Λόγω των σοβαρών επιπτώσεων της πανδημίας COVID-19, όπως η περιορισμένη ή μηδενική δυνατότητα πρόσβασης σε αεροϊατρικούς εξεταστές ή αεροϊατρικά κέντρα, ορισμένα κράτη μέλη χορηγούν προσωρινή παράταση ισχύος των ιατρικών πιστοποιητικών για διάστημα τεσσάρων μηνών, κατά παρέκκλιση των συναφών SARP του ΔΟΠΑ. Ορισμένα κράτη μέλη παρέχουν επίσης παράταση της ισχύος των αδειών χειριστή, για διάστημα από τέσσερις έως οκτώ μήνες το μέγιστο, εάν οι χειριστές δεν έχουν τη δυνατότητα μετάβασης ή πρόσβασης σε προσομοιωτές πτήσης εγκαίρως προκειμένου να ολοκληρώσουν την εκπαίδευση και τον έλεγχο που απαιτούνται. Η εν λόγω παράταση ισχύος εφαρμόζεται σε άδειες που λήγουν εντός της περιόδου αναφοράς που ξεκινά την 1η Μαρτίου 2020 και λήγει την 31η Οκτωβρίου 2020. 
            
            
               (11)Το παράρτημα 6 της Σύμβασης του Σικάγου με τίτλο «Λειτουργία αεροσκαφών» προβλέπει τυποποιημένες επιχειρησιακές απαιτήσεις για τα αεροσκάφη που χρησιμοποιούνται στις διεθνείς αερομεταφορές, ούτως ώστε να διασφαλίζεται το υψηλότερο επίπεδο ασφάλειας και αποτελεσματικότητας. Σε επίπεδο Ένωσης, οι εν λόγω διεθνείς απαιτήσεις αποτυπώνονται στον κανονισμό (ΕΕ) 2018/1139, στον κανονισμό (ΕΕ) αριθ. 1178/2011 της Επιτροπής και στον κανονισμό (ΕΕ) αριθ. 965/2012 της Επιτροπής
                  10
               . 
            
            
               (12)Η πανδημία COVID-19 είχε ως αποτέλεσμα τη σημαντική μείωση των λειτουργιών εμπορικών αερομεταφορών, γεγονός που προκάλεσε δυσχέρειες στη μετάβαση σε τόπους όπου διατίθενται κατάλληλοι προσομοιωτές πτήσης. Τα σοβαρά επιχειρησιακά εμπόδια που έχει δημιουργήσει η πανδημία COVID-19 περιορίζουν τις δυνατότητες που έχουν οι χειριστές και τα πληρώματα για να ικανοποιούν τις απαιτήσεις του ΔΟΠΑ σχετικά με την πρόσφατη πείρα. Ως εκ τούτου, προκειμένου να δώσουν στα πληρώματα τη δυνατότητα να εκτελούν πτήσεις όταν επανεκκινήσουν οι αεροπορικές δραστηριότητες, τα κράτη μέλη εφαρμόζουν εξαιρέσεις από τις σχετικές απαιτήσεις πρόσφατης πείρας, επιτρέποντας τις πτητικές λειτουργίες υπό ορισμένες συνθήκες λειτουργίας και με τα κατάλληλα μέτρα μετριασμού που ορίζονται βάσει εκτίμησης επικινδυνότητας. Οι ανωτέρω εξαιρέσεις ισχύουν για  λειτουργίες που διεξάγονται εντός της περιόδου αναφοράς που ξεκινά την 1η Μαρτίου 2020 και λήγει την 31η Οκτωβρίου 2020, δηλαδή για μέγιστο διάστημα οκτώ μηνών. 
            
            
               (13)Τα ως άνω αναφερόμενα εθνικά μέτρα, που παρεκκλίνουν από τα παραρτήματα 1 και 6 της σύμβασης του Σικάγου, θεσπίστηκαν βάσει του άρθρου 71 του κανονισμού (ΕΕ) 2018/1139, στο οποίο ορίζεται ότι τα κράτη μέλη δύνανται να χορηγούν εξαιρέσεις σε οποιοδήποτε φυσικό ή νομικό πρόσωπο από τις απαιτήσεις της Ένωσης που ισχύουν έναντι αυτού, εκτός από τις βασικές απαιτήσεις, σε περίπτωση απρόβλεπτων καταστάσεων έκτακτης ανάγκης που επηρεάζουν τα εν λόγω πρόσωπα ή έκτακτων λειτουργικών αναγκών των προσώπων αυτών, εφόσον πληρούνται όλοι οι όροι του εν λόγω άρθρου. Κατ’ εφαρμογή της ανωτέρω διάταξης και λόγω των επιπτώσεων της πανδημίας COVID-19, ορισμένα κράτη μέλη εφαρμόζουν ή πρόκειται να εφαρμόσουν εξαιρέσεις από τους κανόνες της Ένωσης που ορίζονται στον κανονισμό (ΕΕ) 2018/1139, τον κανονισμό (ΕΕ) αριθ. 1178/2011, τον κανονισμό (ΕΕ) αριθ. 1321/2014 και τον κανονισμό (ΕΕ) αριθ. 965/2012.
            
            
               (14)Δεδομένου ότι η κοινοποίηση των διαφορών επηρεάζει τα έννομα αποτελέσματα που παράγονται από τα πρότυπα που καθορίστηκαν βάσει της σύμβασης του Σικάγου, η έγκριση θέσης της Ένωσης όσον αφορά την εν λόγω κοινοποίηση εμπίπτει στο πεδίο εφαρμογής του άρθρου 218 παράγραφος 9 της ΣΛΕΕ.
            
            
               (15)Ως εκ τούτου, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης, σε απάντηση στην επιστολή του ΔΟΠΑ AN 11/55-20/50 προς τα κράτη, η οποία είναι η κοινοποίηση τυχόν διαφορών ως προς τα παραρτήματα 1 και 6 της σύμβασης του Σικάγου λόγω των προσωρινών επιχειρησιακών μέτρων που εφαρμόζονται από τα κράτη μέλη σε σχέση με την πανδημία COVID-19. Η θέση της Ένωσης πρόκειται να εκφραστεί από τα κράτη μέλη της Ένωσης που έχουν εγκρίνει ατομικές εξαιρέσεις, βάσει του άρθρου 71 του κανονισμού (ΕΕ) 2018/1139, από τις οποίες προκύπτουν διαφορές που εμπίπτουν στο πλαίσιο της επιστολής AN 11/55-20/50 προς τα κράτη,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
         
         
            
               Η θέση που πρέπει να ληφθεί εξ ονόματος της Ένωσης σε απάντηση στην επιστολή AN 11/55-20/50 προς τα κράτη που εξέδωσε ο Διεθνής Οργανισμός Πολιτικής Αεροπορίας στις 3 Απριλίου 2020 παρατίθεται στο παράρτημα της παρούσας απόφασης και περιγράφεται λεπτομερέστερα από το κάθε κοινοποιούν κράτος μέλος σύμφωνα με την ατομική εξαίρεσή του που εφαρμόζεται σύμφωνα με το άρθρο 71 του κανονισμού (ΕΕ) 2018/1139. 
            
            
               Άρθρο 2
            
            
               Η θέση που αναφέρεται στο άρθρο 1 εκφράζεται από τα κράτη μέλη της Ένωσης που είναι μέλη του ΔΟΠΑ και έχουν θεσπίσει ατομικές εξαιρέσεις, βάσει του άρθρου 71 του κανονισμού (ΕΕ) 2018/1139, από τις οποίες προκύπτουν οι διαφορές που εμπίπτουν στο πλαίσιο της επιστολής AN 11/55-20/50. 
            
            
               Η παρούσα απόφαση απευθύνεται στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Άρθρα 20 έως 28 του κανονισμού (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου, ΕΕ L 212 της 22.8.2018. 
               
               
                  
                     (2)
                  
                        Κανονισμός (ΕΕ) αριθ. 1178/2011 της Επιτροπής, της 3ης Νοεμβρίου 2011, για τον καθορισμό τεχνικών απαιτήσεων και διοικητικών διαδικασιών όσον αφορά το ιπτάμενο προσωπικό πολιτικής αεροπορίας δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, ΕΕ L 311 της 25.11. 2011, Κανονισμός (ΕΕ) αριθ. 1321/2014 της Επιτροπής, της 26ης Νοεμβρίου 2014, για τη διαρκή αξιοπλοΐα του αεροσκάφους και των αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που είναι αρμόδιοι για τα εν λόγω καθήκοντα, ΕΕ L 362 της 17.12.2014.
               
               
                  
                     (3)
                  
                        Κανονισμός (ΕΕ) αριθ. 965/2012, της 5ης Οκτωβρίου 2012, για καθορισμό τεχνικών απαιτήσεων και διοικητικών διαδικασιών όσον αφορά τις πτητικές λειτουργίες δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, ΕΕ L 296 της 25.10.2012.
               
               
                  
                     (4)
                  
                        Κανονισμός (ΕΕ) αριθ. 452/2014, της 29ης Απριλίου 2014, για τον καθορισμό των τεχνικών απαιτήσεων και των διοικητικών διαδικασιών που αφορούν τις πτητικές λειτουργίες αερομεταφορέων τρίτων χωρών σύμφωνα με τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, ΕΕ L 133 της 6.5.2014.
               
               
                  
                     (5)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψη 64. 
               
               
                  
                     (6)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (7)
                  
                        Κανονισμός (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου, ΕΕ L 212 της 22.8.2018.
               
               
                  
                     (8)
                  
                        Κανονισμός (ΕΕ) αριθ. 1178/2011 της Επιτροπής, της 3ης Νοεμβρίου 2011, για τον καθορισμό τεχνικών απαιτήσεων και διοικητικών διαδικασιών όσον αφορά το ιπτάμενο προσωπικό πολιτικής αεροπορίας δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, ΕΕ L 311 της 25.11.2011.
               
               
                  
                     (9)
                  
                        Κανονισμός (ΕΕ) αριθ. 1321/2014 της Επιτροπής, της 26ης Νοεμβρίου 2014, για τη διαρκή αξιοπλοΐα του αεροσκάφους και των αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που είναι αρμόδιοι για τα εν λόγω καθήκοντα, ΕΕ L 362 της 17.12.2014.
               
               
                  
                     (10)
                  
                        Κανονισμός (ΕΕ) αριθ. 965/2012 της Επιτροπής, της 5ης Οκτωβρίου 2012, για καθορισμό τεχνικών απαιτήσεων και διοικητικών διαδικασιών όσον αφορά τις πτητικές λειτουργίες δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, ΕΕ L 296 της 25.10.2012.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.6.2020
            COM(2020) 247 final
            ΠΑΡΑΡΤΗΜΑ
            της
            ΠΡΟΤΑΣΗΣ ΑΠΟΦΑΣΗΣ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί εξ ονόματος της Ευρωπαϊκής Ένωσης στον Διεθνή Οργανισμό Πολιτικής Αεροπορίας όσον αφορά την κοινοποίηση διαφορών ως προς τα παραρτήματα 1 και 6 της σύμβασης για τη Διεθνή Πολιτική Αεροπορία οι οποίες σχετίζονται με την πανδημία COVID-19
            
               
         
         
            
               ΠΑΡΑΡΤΗΜΑ
            
            
               Θέση που πρέπει να ληφθεί εξ ονόματος της Ευρωπαϊκής Ένωσης όσον αφορά την κοινοποίηση στον Διεθνή Οργανισμό Πολιτικής Αεροπορίας διαφορών που σχετίζονται με την πανδημία COVID-19 
            
            
            
               1.Θέση που πρέπει να ληφθεί
            
            
               Η θέση που πρέπει να ληφθεί εξ ονόματος της Ένωσης σε απάντηση στην επιστολή AN 11/55-20/50 προς τα κράτη που εξέδωσε ο Διεθνής Οργανισμός Πολιτικής Αεροπορίας στις 3 Απριλίου 2020 είναι η κοινοποίηση διαφοράς σε σχέση με τα παραρτήματα 1 και 6 της σύμβασης του Σικάγου λόγω των προσωρινών μέτρων που σχετίζονται με την πανδημία COVID-19, όπως αυτά ορίζονται στο παρόν παράρτημα και περιγράφονται λεπτομερέστερα από το κάθε κοινοποιούν κράτος μέλος σύμφωνα με την ατομική εξαίρεσή του που εφαρμόζεται βάσει του άρθρου 71 του κανονισμού (ΕΕ) 2018/1139. 
            
            
               2.Λεπτομερής εξήγηση 
            
            
               Οι διαφορές προς υποβολή αποτυπώνονται στον ακόλουθο πίνακα και περιγράφονται λεπτομερέστερα από το κάθε κοινοποιούν κράτος μέλος σύμφωνα με την ατομική εξαίρεσή του που εφαρμόζεται βάσει του άρθρου 71 του κανονισμού (ΕΕ) 2018/1139:
            
            
               
            
               ΕΝΤΥΠΟ ΚΟΙΝΟΠΟΙΗΣΗΣ ΠΡΟΣΩΡΙΝΩΝ ΔΙΑΦΟΡΩΝ ΛΟΓΩ ΤΗΣ ΝΟΣΟΥ COVID-19
            
            
            
               Βάσει της επιστολής AN/11/55-20/50 προς τα κράτη, στο υπάρχον σύστημα ηλεκτρονικής υποβολής διαφορών (Electronic Filing of Differences – EFOD)  δημιουργήθηκε το υποσύστημα CCRD (COVID-19 Contingency-Related Differences: διαφορές σχετικές με την αντιμετώπιση έκτακτων καταστάσεων λόγω της νόσου COVID-19) για την καταγραφή τυχόν διαφορών σε σχέση με τα πρότυπα πιστοποίησης και αδειοδότησης του ΔΟΠA οι οποίες μπορεί να προκύπτουν από τα μέτρα μετριασμού λόγω της εξάπλωσης της νόσου COVID-19.
            
            
               Περί τίνος πρόκειται; 
            
            
               Αναγνωρίζεται ότι τα κράτη ενδέχεται να χρειαστεί να υιοθετήσουν ευέλικτες προσεγγίσεις που θα δίνουν στους φορείς παροχής υπηρεσιών και στο προσωπικό τη δυνατότητα να διατηρούν σε ισχύ τα πιστοποιητικά, τις άδειες και τις άλλες εγκρίσεις τους στο πλαίσιο της πανδημίας COVID-19. Με το παρόν έντυπο τα κράτη μπορούν να δηλώνουν αυτές τις προσωρινές διαφορές.
            
            
               Γιατί;
            
            
               Το παραπάνω είναι αναγκαίο για να διευκολυνθούν τα κράτη στην εκπλήρωση των υποχρεώσεών τους που απορρέουν από τα άρθρα 38, 39 και 40 της σύμβασης, προκειμένου να διεξάγουν διεθνείς λειτουργίες σε περιπτώσεις διαφοροποίησης των πιστοποιητικών και των αδειών σε σχέση με τα ελάχιστα πρότυπα των παραρτημάτων. Επίσης καθιστά δυνατή την ανταλλαγή πληροφοριών σχετικά με το κατά πόσο οι κοινοποιηθείσες διαφορές θα αναγνωρίζονται ή θα γίνονται αποδεκτές από άλλα κράτη κατά τη διάρκεια αυτής της περιόδου. 
            
            
               Πότε;
            
            
               Τα εν λόγω προσωρινά μέτρα εφαρμόζονται μέχρι τις 31 Μαρτίου 2021. Η ημερομηνία αυτή είναι δυνατόν να επανεξετάζεται.
            
            
               Ποιος;
            
            
               Δεν υπάρχει περιορισμός ως προς το ποιος μπορεί να συμπληρώνει το έντυπο. Ωστόσο, η υποβολή του μπορεί να γίνεται μόνο από τον εθνικό συντονιστή συνεχούς παρακολούθησης ή από εξουσιοδοτημένο χρήστη κράτους μέλους που είναι υπεύθυνος να διασφαλίζει την ακρίβεια των παρεχόμενων πληροφοριών.
            
         
         
            
               Πώς;
            
            
               Τα πρότυπα που αφορούν ειδικά την πιστοποίηση και την αδειοδότηση σε σχέση με τα οποία τα κράτη μέλη μπορεί να κρίνουν αναγκαίο να διαφοροποιηθούν παρατίθενται στο παρόν έντυπο. Η παραπομπή στο συγκεκριμένο παράρτημα και στο σχετικό πρότυπο παρουσιάζεται στις στήλες 1 και 2. Οι πληροφορίες που απαιτούνται στις υπόλοιπες στήλες είναι οι εξής: 
            
            
               Στήλη 3: Λεπτομερής περιγραφή της διαφοράς.
            
            
               Συνοψίστε τις διαφορές σε σχέση με τα πρότυπα πιστοποίησης και αδειοδότησης. Όπου χρειάζεται, παραθέστε παραπομπές στα σχετικά κανονιστικά έγγραφα.
            
            
               Στήλη 4: Παρατηρήσεις.
            
            
               Αιτιολογήστε τις διαφορές και, κατά περίπτωση, παραθέστε λεπτομερή περιγραφή τυχόν προϋποθέσεων και μέτρων μετριασμού.
            
            
               Στήλη 5: Αναγνώριση διαφορών άλλων κρατών. 
            
            
               Αναφέρατε αν το κράτος σας θα αναγνωρίζει ή θα αποδέχεται την ισχύ των πιστοποιητικών και των αδειών άλλων κρατών βάσει των προσωρινών διαφορών τους που υποβάλλονται μέσω του CCRD. Για λόγους ευκολίας, αυτό μπορεί να δηλώνεται με τη μορφή εξαίρεσης (δηλ. ποιες προσωρινές διαφορές άλλων κρατών δεν είναι αποδεκτές) αντί της παράθεσης του τι θα ήταν αποδεκτό.
            
            
               Παρακαλείσθε να υποβάλετε το παρόν έντυπο μέσω ηλεκτρονικού ταχυδρομείου στη διεύθυνση 
               
                  ops@icao.int
               
               .
            
            
                     
                        Παράρτημα 1
                     
                     
                     
                        1.2.4.4.1
                     
                     
                  
                  
                     
                           1.2.4.4.1    Η περίοδος ισχύος της ιατρικής αξιολόγησης μπορεί να παραταθεί, κατά τη διακριτική ευχέρεια της αρχής αδειοδότησης, κατά έως 45 ημέρες. 
                     
                     
                     
                           Σημείωση.— Η ημερολογιακή ημέρα κατά την οποία λήγει η ισχύς της ιατρικής αξιολόγησης κρίνεται σκόπιμο να παραμένει σταθερή κάθε έτος, με το να ορίζεται η ημερομηνία λήξης της τρέχουσας ιατρικής αξιολόγησης ως ημερομηνία έναρξης της νέας περιόδου ισχύος, υπό την προϋπόθεση ότι η ιατρική εξέταση θα διενεργείται εντός της περιόδου ισχύος της τρέχουσας ιατρικής αξιολόγησης και το αργότερο 45 ημέρες πριν από τη λήξη της. 
                     
                     
                  
                  
                     
                        Η περίοδος ισχύος των ιατρικών πιστοποιητικών των κατηγοριών 1 και 3 που εκδίδει [το κράτος] παρατείνεται κατά 4 μήνες. 
                           
                           
                           
                           
                        
                  
                  
                     
                        α) Αιτιολόγηση 
                        Οι κάτοχοι ιατρικών πιστοποιητικών της κατηγορίας 1 και της κατηγορίας 3 οι οποίοι υποχρεούνται να υποβληθούν σε περιοδική ιατρική εξέταση για την επανεπικύρωση των ιατρικών πιστοποιητικών τους προκειμένου να συνεχίσουν να ασκούν τα δικαιώματα της άδειας ή του πιστοποιητικού τους δεν έχουν τη δυνατότητα μετάβασης ή πρόσβασης σε αεροϊατρικό εξεταστή ή σε αεροϊατρικό κέντρο εγκαίρως για την πραγματοποίηση της απαιτούμενης ιατρικής εξέτασης. Επίσης, σε πολλές περιπτώσεις στους αεροϊατρικούς εξεταστές έχουν ανατεθεί νέα καθήκοντα στο πλαίσιο της αντιμετώπισης της έξαρσης της νόσου COVID-19 στο κράτος τους. Τα παραπάνω μπορεί να έχουν ως αποτέλεσμα τη λήξη των εν λόγω πιστοποιητικών. 
                           
                        β) Προϋποθέσεις/μέτρα μετριασμού 
                        [Το κράτος] θέτει ως προϋπόθεση οι κάτοχοι των ιατρικών πιστοποιητικών της κατηγορίας 1 και της κατηγορίας 3 που ωφελούνται από την εν λόγω ελάφρυνση να κατέχουν έγκυρο ιατρικό πιστοποιητικό χωρίς περιορισμούς, πέραν περιορισμών που αφορούν την όραση, προτού αιτηθούν την ελάφρυνση. 
                         
                     
                  
                  
                     
                        Κάντε κλικ ή αγγίξτε εδώ για να εισαγάγετε κείμενο.Σε ό,τι αφορά τα πιστοποιητικά και τις άδειες που εκδίδουν κράτη μέλη της ΕΕ, οι διαφορές αναγνωρίζονται αυτόματα βάσει του κανονισμού (ΕΕ) 2018/1139.
                     
                     
                     
                        Σε ό,τι αφορά την αναγνώριση ή την αποδοχή της ισχύος πιστοποιητικών και αδειών που επηρεάζονται από τα ειδικά προσωρινά μέτρα (που σχετίζονται με τη νόσο COVID-19) και εκδίδονται από κράτη εκτός ΕΕ, εφαρμόζεται ο κανονισμός (ΕΕ) αριθ. 452/2014 για τον καθορισμό των τεχνικών απαιτήσεων και των διοικητικών διαδικασιών που αφορούν τις πτητικές λειτουργίες αερομεταφορέων τρίτων χωρών
                           1
                        . 
                     
                     
                     
                        . 
                           
                           
                        .
                     
                  
               
                     
                        Παράρτημα 1
                     
                     
                     
                        1.2.5.1.2
                     
                     
                  
                  
                     
                           1.2.5.1.2    Το συμβαλλόμενο κράτος που προβαίνει στην έκδοση άδειας μεριμνά ώστε να παρέχεται στα υπόλοιπα συμβαλλόμενα κράτη η δυνατότητα να βεβαιώνονται ως προς την ισχύ της άδειας. 
                     
                     
                     
                           Σημείωση 1.— Έως τις 2 Νοεμβρίου 2022 η διατήρηση της επάρκειας των μελών πληρώματος πτήσης ή εξ αποστάσεως πληρώματος πτήσης, τα οποία απασχολούνται σε λειτουργίες εμπορικών αερομεταφορών, μπορεί να διαπιστώνεται κατά τρόπο ικανοποιητικό μέσω απόδειξης δεξιοτήτων στο πλαίσιο περιοδικών ελέγχων ικανοτήτων πτήσης που πραγματοποιούνται σύμφωνα με το παράρτημα 6.
                     
                     
                     
                           Σημείωση 1.— Από τις 3 Νοεμβρίου 2022 η διατήρηση της επάρκειας των μελών πληρώματος πτήσης, τα οποία απασχολούνται σε λειτουργίες εμπορικών αερομεταφορών, μπορεί να διαπιστώνεται κατά τρόπο ικανοποιητικό μέσω απόδειξης δεξιοτήτων στο πλαίσιο περιοδικών ελέγχων ικανοτήτων πτήσης που πραγματοποιούνται σύμφωνα με το παράρτημα 6.
                     
                     
                     
                           Σημείωση 2.— Έως τις 2 Νοεμβρίου 2022 η διατήρηση της επάρκειας μπορεί να καταγράφεται κατά τρόπο ικανοποιητικό στα αρχεία του φορέα εκμετάλλευσης, ή στο προσωπικό ημερολόγιο πτήσης ή στην άδεια του μέλους του πληρώματος πτήσης.
                     
                     
                     
                           Σημείωση 2.— Από τις 3 Νοεμβρίου 2022 η διατήρηση της επάρκειας μπορεί να καταγράφεται κατά τρόπο ικανοποιητικό στα αρχεία του φορέα εκμετάλλευσης, ή στο προσωπικό ημερολόγιο πτήσης ή στην άδεια του μέλους πληρώματος πτήσης ή εξ αποστάσεως πληρώματος πτήσης.
                     
                     
                     
                           Σημείωση 3.— Έως τις 2 Νοεμβρίου 2022 τα μέλη πληρώματος πτήσης μπορούν, στον βαθμό που κρίνεται εφικτό από το κράτος νηολόγησης, να αποδεικνύουν τη διαρκή επάρκειά τους με τη χρήση προσομοιωτικών συσκευών πτητικής εκπαίδευσης (FSTD) εγκεκριμένων από το εν λόγω κράτος.
                     
                     
                     
                           Σημείωση 3.— Από τις 3 Νοεμβρίου 2022 τα μέλη πληρώματος πτήσης ή εξ αποστάσεως πληρώματος πτήσης μπορούν, στον βαθμό που κρίνεται εφικτό από το κράτος νηολόγησης ή την αρχή αδειοδότησης του κράτους του εκμεταλλευόμενου, αντίστοιχα, να αποδεικνύουν τη διαρκή επάρκειά τους με τη χρήση προσομοιωτικών συσκευών πτητικής εκπαίδευσης (FSTD) εγκεκριμένων από το εν λόγω κράτος.
                     
                     
                     
                           Σημείωση 4.— Βλ. Manual of Criteria for the Qualification of Flight Simulation Training Devices (Εγχειρίδιο κριτηρίων για την αξιολόγηση καταλληλότητας προσομοιωτικών συσκευών πτητικής εκπαίδευσης) (Έγγρ. 9625).
                     
                     
                     
                           Σημείωση 5.— Βλ. Manual of Procedures for Establishment and Management of a State’s Personnel Licensing System (Εγχειρίδιο διαδικασιών για τη δημιουργία και διαχείριση εθνικού συστήματος αδειοδότησης προσωπικού) (Έγγρ. 9379) για καθοδηγητικό υλικό σχετικά με την ανάπτυξη διαδικασίας εκτίμησης επικινδυνότητας. 
                     
                     
                  
                  
                     
                        Η περίοδος ισχύος των αδειών  
                        που εκδίδει [το κράτος] παρατείνεται κατά 4 μήνες.  
                        Εάν, προς το τέλος της παράτασης, οι λόγοι για τη χορήγηση της ελάφρυνσης εξακολουθούν να ισχύουν, η περίοδος ισχύος μπορεί να  
                        παραταθεί περαιτέρω μέχρι 4 μήνες. 
                        Καθώς το σχετικό πρότυπο καλύπτεται από την περίοδο ισχύος των ειδικοτήτων και της καταχώρισης (ειδικότητες τάξης, τύπου και εκτέλεσης πτήσεων με όργανα, καταχώριση μονάδας) που σχετίζονται με την άδεια, η επέκταση όσον αφορά την περίοδο ισχύος εφαρμόζεται στα εξής:  
                        1) ειδικότητες τάξης, ειδικότητες τύπου και ειδικότητες πτήσης με όργανα που καταχωρίζονται σε άδειες χειριστή εμπορικών αερομεταφορών (CPL, MPL, ATPL) χειριστών που χειρίζονται αεροσκάφη και ελικόπτερα στο πλαίσιο εργασιακής σχέσης με φορέα εκμετάλλευσης, 
                        2) ειδικότητες τάξης, ειδικότητες τύπου και ειδικότητες πτήσης με όργανα που καταχωρίζονται σε άδειες χειριστή (PPL, CPL, ATPL) χειριστών που συμμετέχουν στη λειτουργία αεροσκαφών και ελικοπτέρων εκτός πλαισίου εργασιακής σχέσης με φορέα εκμετάλλευσης. 
                        3) καταχωρίσεις μονάδας που εκδίδονται σε άδειες ελεγκτή εναέριας κυκλοφορίας.
                     
                  
                  
                     
                        α) Αιτιολόγηση Κάτοχοι αδειών χειριστή εμπορικών αερομεταφορών που υποχρεούνται, αφενός, να πραγματοποιήσουν τους περιοδικούς ελέγχους ικανοτήτων της άδειάς τους για την επανεπικύρωση της περιόδου ισχύος των ειδικοτήτων τύπου και πτήσης με όργανα και, αφετέρου, να εκπληρώσουν τις ισχύουσες απαιτήσεις περιοδικής εκπαίδευσης και ελέγχου του φορέα εκμετάλλευσης για να συνεχίσουν να ασκούν τα δικαιώματά τους, δεν έχουν τη δυνατότητα μετάβασης ή πρόσβασης σε προσομοιωτές πτήσης εγκαίρως προκειμένου να ολοκληρώσουν την εκπαίδευση και τον έλεγχο που απαιτούνται. Τα παραπάνω μπορεί να έχουν ως αποτέλεσμα τη λήξη των ειδικοτήτων τους. Κάτοχοι αδειών χειριστή που εκτελούν λειτουργίες εκτός πλαισίου εργασιακής σχέσης με φορέα εκμετάλλευσης, οι οποίοι υποχρεούνται να πραγματοποιήσουν περιοδικό έλεγχο ικανότητας για την επανεπικύρωση της περιόδου ισχύος των ειδικοτήτων τάξης, τύπου ή πτήσης με όργανα δεν έχουν τη δυνατότητα μετάβασης ή πρόσβασης σε προσομοιωτές πτήσης εγκαίρως προκειμένου να ολοκληρώσουν την εκπαίδευση και τον έλεγχο που απαιτούνται. Οι κάτοχοι αδειών ελεγκτή εναέριας κυκλοφορίας αντιμετωπίζουν δυσκολίες πρόσβασης σε συνθετικές συσκευές εκπαίδευσης προκειμένου να πραγματοποιήσουν τις προγραμματισμένες δραστηριότητες περιοδικής εκπαίδευσης / αξιολόγησης 
                        β) Προϋποθέσεις/μέτρα μετριασμού [Το κράτος] θέτει τις εξής προϋποθέσεις: 
                        1)  Οι κάτοχοι άδειας οι οποίοι κατέχουν έγκυρη άδεια πριν αιτηθούν την ελάφρυνση και οι οποίοι εκτελούν λειτουργίες στο πλαίσιο εργασιακής σχέσης με φορέα εκμετάλλευσης θα πρέπει να έχουν λάβει ανανεωτική εκπαίδευση, η οποία θα ακολουθείται από την πραγματοποίηση αξιολόγησης, με μέσα που καθορίζονται από τον φορέα εκμετάλλευσης, προκειμένου να εξακριβωθεί ότι διατηρείται το απαιτούμενο επίπεδο γνώσεων για την  αντίστοιχη τάξη ή τον αντίστοιχο τύπο. Η αξιολόγηση αυτή καλύπτει ασυνήθεις διαδικασίες και διαδικασίες έκτακτης ανάγκης για τη συγκεκριμένη τάξη ή τον συγκεκριμένο τύπο. 
                        Μετά την επιτυχή ολοκλήρωση της ανανεωτικής εκπαίδευσης και της αξιολόγησης, η νέα ημερομηνία λήξης θα καταχωρίζεται στην άδεια, ή θα επισυνάπτεται στην άδεια επίσημο έγγραφο με τη νέα ημερομηνία λήξης, το οποίο θα εκδίδει [το κράτος].   
                        2)  Οι κάτοχοι άδειας οι οποίοι κατέχουν έγκυρη άδεια πριν αιτηθούν την ελάφρυνση και οι οποίοι εκτελούν λειτουργίες εκτός πλαισίου εργασιακής σχέσης με φορέα εκμετάλλευσης θα πρέπει να έχουν λάβει ενημέρωση από εκπαιδευτή ο οποίος κατέχει σχετικά δικαιώματα παροχής εκπαίδευσης προκειμένου να ανανεώσουν το απαιτούμενο επίπεδο θεωρητικών γνώσεων για την ασφαλή λειτουργία της αντίστοιχης τάξης ή του αντίστοιχου τύπου και για την ασφαλή εκτέλεση των σχετικών ελιγμών και διαδικασιών, κατά περίπτωση. Η ενημέρωση αυτή καλύπτει, κατά περίπτωση, ασυνήθεις διαδικασίες και διαδικασίες έκτακτης ανάγκης για τη συγκεκριμένη τάξη ή τον συγκεκριμένο τύπο. 
                        Μετά την επιτυχή ολοκλήρωση της ενημέρωσης, η νέα ημερομηνία λήξης θα καταχωρίζεται στην άδεια, ή θα επισυνάπτεται στην άδεια επίσημο έγγραφο με τη νέα ημερομηνία λήξης, το οποίο θα εκδίδει [το κράτος].   
                        3) Σε περίπτωση καταχωρίσεων μονάδας ελεγκτών εναέριας κυκλοφορίας σε άδειες ΕΕΚ, ο φορέας παροχής υπηρεσιών αεροναυτιλίας (ANSP) μεριμνά ώστε ενδεχόμενη μη διαθεσιμότητα συνθετικών εκπαιδευτικών συσκευών να μετριάζεται με άλλα μέσα, όπως π.χ. η εκπαίδευση με τη χρήση υπολογιστή ή ο αναπρογραμματισμός της ανανεωτικής εκπαίδευσης ώστε να πραγματοποιείται το ταχύτερο δυνατόν. 
                        
                     
                  
                  
                     
                  
               
                     
                        Παράρτημα 6 μέρος 1
                     
                     
                     
                        9.4.1.1
                     
                     
                  
                  
                     
                        9.4    Προσόντα
                     
                     
                     
                           Σημείωση.— Βλ. Manual of Procedures for Establishment and Management of a State’s Personnel Licensing System (Εγχειρίδιο διαδικασιών για τη δημιουργία και διαχείριση εθνικού συστήματος αδειοδότησης προσωπικού) (Έγγρ. 9379) για γενική καθοδήγηση σχετικά με την πιστοποίηση του χειριστή για τη μετάβαση σε διαφορετικό τύπο αεροσκάφους, τον χειρισμό περισσότερων του ενός τύπων/παραλλαγών αεροσκαφών, και τη διασταυρούμενη αναγνώριση.
                     
                     
                     
                     
                        9.4.1    Πρόσφατη πείρα — κυβερνήτης και συγκυβερνήτης
                     
                     
                     
                           9.4.1.1    Ο φορέας εκμετάλλευσης δεν αναθέτει σε κυβερνήτη ή συγκυβερνήτη τον χειρισμό των χειριστηρίων πτήσης σε τύπο ή παραλλαγή τύπου αεροπλάνου κατά τη διάρκεια απογείωσης και προσγείωσης παρά μόνο αν ο εν λόγω χειριστής χειρίστηκε τα χειριστήρια πτήσης κατά τη διάρκεια τουλάχιστον τριών απογειώσεων και προσγειώσεων εντός των προηγούμενων 90 ημερών με αεροπλάνο του ίδιου τύπου ή σε προσομοιωτή πτήσης εγκεκριμένο για τον συγκεκριμένο σκοπό.
                     
                     
                  
                  
                     
                        Με την επιφύλαξη αξιολόγησης στο πλαίσιο εκτίμησης επικινδυνότητας, η ελάφρυνση που χορηγεί [το κράτος] παρέχει σε μεμονωμένους φορείς εκμετάλλευσης τη δυνατότητα να αναθέτουν καθήκοντα μέλους πληρώματος πτήσης σε χειριστές που δεν πληρούν το σύνολο των απαιτήσεων πρόσφατης πείρας. Οι ελαφρύνσεις αφορούν είτε: 
                        α) τη μείωση του αριθμού των απαιτούμενων απογειώσεων, προσεγγίσεων και προσγειώσεων, ή 
                        β) την επέκταση της περιόδου των 90 ημερών, ή 
                        γ) και τα δύο. 
                           
                        Οι ελαφρύνσεις υπόκεινται σε μέτρα μετριασμού. 
                           
                        Στα κριτήρια που χρησιμοποιούνται για τη σύνθεση του πληρώματος πτήσης θα γίνεται διάκριση μεταξύ χειριστών με «πρόσφατη πείρα», «εν μέρει πρόσφατη πείρα» και «μη πρόσφατη πείρα».  
                        Ως χειριστές με «εν μέρει πρόσφατη πείρα» νοούνται οι χειριστές που έχουν εκτελέσει ως χειριστές που πετούν τουλάχιστον δύο απογειώσεις, προσεγγίσεις και προσγειώσεις τις προηγούμενες 90 ημέρες, ή μία απογείωση, προσέγγιση και προσγείωση τις προηγούμενες 30 ημέρες. 
                        Επίσης, λαμβάνονται υπόψη η πτητική πείρα (συνολική και στον συγκεκριμένο τύπο) και τα προσόντα του χειριστή (π.χ. εκπαιδευτής). 
                           
                        Η περίοδος της ελάφρυνσης περιορίζεται στον χρόνο που θα χρειαστεί προκειμένου ο φορέας εκμετάλλευσης να αντιπαρέλθει τη μείωση των προγραμματισμένων δρομολογίων και τη μη διαθεσιμότητα εξομοιωτών πτήσης. 
                           
                        Δεν χορηγούνται ελαφρύνσεις αν το σύνολο των απαιτούμενων μελών του πληρώματος πτήσης δεν έχουν πραγματοποιήσει δραστηριότητες πτήσης/προσομοιωτή πτήσης τις προηγούμενες 90 ημέρες.
                     
                  
                  
                     
                        α) Αιτιολόγηση 
                        Η κρίση της νόσου COVID-19 είχε ως αποτέλεσμα την παύση / σημαντική μείωση των λειτουργιών εμπορικών αερομεταφορών και δυσχέρειες στη μετάβαση σε τόπους όπου διατίθενται κατάλληλοι προσομοιωτές πτήσης. Αυτό έχει με τη σειρά του ως αποτέλεσμα μεγάλος αριθμός χειριστών να μην είναι σε θέση να πληροί τις απαιτήσεις πρόσφατης πείρας. 
                           
                        β) Προϋποθέσεις/μέτρα μετριασμού [Το κράτος] θέτει τις εξής προϋποθέσεις: 
                           
                        Η πρόσφατη πείρα και τα προσόντα των μεμονωμένων χειριστών, και ο συνδυασμός αυτών σε περιβάλλον πολλαπλών πληρωμάτων, συνεκτιμώνται προκειμένου να καθορίζεται η σύνθεση του πληρώματος υπό το καθεστώς των ελαφρύνσεων. 
                           
                        Ο φορέας εκμετάλλευσης υποχρεούται να διενεργήσει εκτίμηση επικινδυνότητας για να εξακριβωθούν η πιθανότητα και η δυνητική σοβαρότητα της υποβάθμισης της επάρκειας του πληρώματος λόγω της παρατεταμένης αποχής από τα πτητικά του καθήκοντα.  
                           
                        Πρέπει να καθορίζονται και να εφαρμόζονται κατάλληλα μέτρα μετριασμού για την ελαχιστοποίηση των προσδιορισθέντων κινδύνων, με έναν ή περισσότερους επιχειρησιακούς περιορισμούς που ισχύουν για το πλήρες πλήρωμα πτήσης ώστε να μειώνεται η έκθεσή του σε απαιτητικές καταστάσεις (π.χ. μείωση των μέγιστων ορίων για τον πλάγιο άνεμο, καθιέρωση υψηλότερων ελαχίστων προσέγγισης, περιορισμός των συνθηκών στην επιφάνεια του διαδρόμου, έναρξη πτήσης με σύστημα τυφλής προσγείωσης σε λειτουργία, εφόσον είναι εγκατεστημένο).
                     
                  
                  
                     
                        Κάντε κλικ ή αγγίξτε εδώ για να εισαγάγετε κείμενο.
                     
                     
                     
                        Σε ό,τι αφορά τα πιστοποιητικά και τις άδειες που εκδίδουν κράτη μέλη της ΕΕ, οι διαφορές αναγνωρίζονται αυτόματα βάσει του κανονισμού (ΕΕ) 2018/1139.
                     
                     
                     
                        Σε ό,τι αφορά την αναγνώριση ή την αποδοχή της ισχύος πιστοποιητικών και αδειών που επηρεάζονται από τα ειδικά προσωρινά μέτρα (που σχετίζονται με τη νόσο COVID-19) και εκδίδονται από κράτη εκτός ΕΕ, εφαρμόζεται ο κανονισμός (ΕΕ) αριθ. 452/2014 για τον καθορισμό των τεχνικών απαιτήσεων και των διοικητικών διαδικασιών που αφορούν τις πτητικές λειτουργίες αερομεταφορέων τρίτων χωρών.
                     
                  
               
                     
                        Παράρτημα 6 μέρος 1
                     
                     
                     
                        9.4.2.1
                     
                     
                  
                  
                     
                        9.4.2    Πρόσφατη πείρα — αντικαταστάτης κυβερνήτης πτήσης
                     
                     
                     
                           9.4.2.1    Ο φορέας εκμετάλλευσης δεν αναθέτει σε χειριστή να ενεργεί ως αντικαταστάτης κυβερνήτης πτήσης σε τύπο ή παραλλαγή τύπου αεροπλάνου παρά μόνο αν, εντός των προηγούμενων 90 ημερών, ο χειριστής είτε:
                     
                     
                     
                           α)
                              έχει χειριστεί τον ίδιο τύπο αεροπλάνου ως κυβερνήτης, συγκυβερνήτης ή αντικαταστάτης κυβερνήτης πτήσης, ή
                     
                     
                     
                           β)
                              έχει ολοκληρώσει ανανεωτική εκπαίδευση πτητικών δεξιοτήτων, μεταξύ άλλων σε κανονικές και ασυνήθεις διαδικασίες και σε διαδικασίες έκτακτης ανάγκης ειδικά για την πτήση πλεύσης με αεροπλάνο του ίδιου τύπου ή σε προσομοιωτή πτήσης εγκεκριμένο για τον συγκεκριμένο σκοπό, και έχει πραγματοποιήσει εξάσκηση σε διαδικασίες προσέγγισης και προσγείωσης, η οποία μπορεί να πραγματοποιείται από τον χειριστή που δεν πετάει.
                     
                     
                  
                  
                     
                        Η ελάφρυνση του σημείου 9.4.1.1 καλύπτει καταλλήλως και την ελάφρυνση του σημείου 9.4.2.1, δεδομένου ότι αφορά την πλήρη σύνθεση του πληρώματος πτήσης.
                     
                  
                  
                     
                         
                         
                     
                  
                  
                     
                         
                     
                  
               
                     
                        Παράρτημα 6 μέρος 1
                     
                     
                     
                        9.4.4.1
                     
                     
                  
                  
                     
                        9.4.4    Περιοδικοί έλεγχοι ικανοτήτων χειριστή
                     
                     
                     
                           9.4.4.1    Ο φορέας εκμετάλλευσης μεριμνά ώστε η τεχνική χειρισμού αεροσκάφους και η ικανότητα εκτέλεσης διαδικασιών έκτακτης ανάγκης να ελέγχονται κατά τέτοιον τρόπο ώστε να αποδεικνύεται η επάρκεια του χειριστή σε κάθε τύπο ή παραλλαγή τύπου αεροπλάνου. Όταν η λειτουργία πραγματοποιείται σύμφωνα με τους κανόνες πτήσης με όργανα, ο φορέας εκμετάλλευσης μεριμνά ώστε η ικανότητα συμμόρφωσης του χειριστή με τους εν λόγω κανόνες να αποδεικνύεται είτε σε χειριστή ελέγχου του φορέα εκμετάλλευσης είτε σε εκπρόσωπο του κράτους του εκμεταλλευόμενου. Οι έλεγχοι αυτοί διενεργούνται δύο φορές εντός της περιόδου ενός έτους. Δύο έλεγχοι που είναι παρόμοιοι και διενεργούνται εντός περιόδου τεσσάρων διαδοχικών μηνών δεν αρκούν για την κάλυψη της συγκεκριμένης προϋπόθεσης.
                     
                     
                     
                           Σημείωση 1.— Προσομοιωτικές συσκευές πτητικής εκπαίδευσης που είναι εγκεκριμένες από το κράτος του εκμεταλλευόμενου μπορούν να χρησιμοποιούνται για τα σκέλη των ελέγχων για τα οποία έχουν εγκριθεί ειδικά.
                     
                     
                     
                           Σημείωση 2.— Βλ. Manual of Criteria for the Qualification of Flight Simulation Training Devices (Εγχειρίδιο κριτηρίων για την αξιολόγηση καταλληλότητας προσομοιωτικών συσκευών πτητικής εκπαίδευσης) (Έγγρ. 9625).
                     
                     
                  
                  
                     
                        Η περίοδος ισχύος των περιοδικών ελέγχων ικανοτήτων, από τον φορέα εκμετάλλευσης, για κάθε μεμονωμένο χειριστή παρατείνεται από [το κράτος] για 4 μήνες. 
                        Εάν, προς το τέλος της παράτασης, [το κράτος] θεωρεί ότι οι λόγοι για τη χορήγηση της ελάφρυνσης εξακολουθούν να ισχύουν, η περίοδος ισχύος μπορεί να παραταθεί περαιτέρω μέχρι 4 μήνες.
                     
                  
                  
                     
                        α) Αιτιολόγηση:  
                        Η έξαρση της νόσου COVID-19 είχε ως αποτέλεσμα την επιβολή δραστικών περιορισμών στις μετακινήσεις. Το κλείσιμο των συνόρων μεταξύ της πλειονότητας των κρατών της ΕΕ περιόρισε τη δυνατότητα των φορέων εκμετάλλευσης να πραγματοποιούν ελέγχους της επάρκειας των χειριστών δύο φορές τον χρόνο σε προσομοιωτή πτήσης. Η διενέργεια αυτών των ελέγχων σε αεροσκάφος δεν είναι πάντοτε δυνατή και σε ορισμένες περιπτώσεις ενδέχεται να ενέχει μεγαλύτερους κινδύνους από εκείνους που συνδέονται με την ελάφρυνση. 
                           
                        β) Προϋποθέσεις/μέτρα μετριασμού [Το κράτος] θέτει ως προϋπόθεση οι χειριστές να λαμβάνουν ανανεωτική εκπαίδευση, η οποία ακολουθείται από την πραγματοποίηση αξιολόγησης, με μέσα που καθορίζονται από τον φορέα εκμετάλλευσης, προκειμένου να εξακριβωθεί ότι διατηρείται το απαιτούμενο επίπεδο γνώσεων για την άσκηση καθηκόντων μέλους πληρώματος πτήσης. Η αξιολόγηση αυτή καλύπτει ασυνήθεις διαδικασίες και διαδικασίες έκτακτης ανάγκης για τη συγκεκριμένη τάξη ή τον συγκεκριμένο τύπο.
                     
                  
                  
                     
                         
                        Σε ό,τι αφορά τα πιστοποιητικά και τις άδειες που εκδίδουν κράτη μέλη της ΕΕ, οι διαφορές αναγνωρίζονται αυτόματα βάσει του κανονισμού (ΕΕ) 2018/1139.
                     
                     
                     
                        Σε ό,τι αφορά την αναγνώριση ή την αποδοχή της ισχύος πιστοποιητικών και αδειών που επηρεάζονται από τα ειδικά προσωρινά μέτρα (που σχετίζονται με τη νόσο COVID-19) και εκδίδονται από κράτη εκτός ΕΕ, εφαρμόζεται ο κανονισμός (ΕΕ) αριθ. 452/2014 για τον καθορισμό των τεχνικών απαιτήσεων και των διοικητικών διαδικασιών που αφορούν τις πτητικές λειτουργίες αερομεταφορέων τρίτων χωρών
                     
                  
               
                     
                        Παράρτημα 6 μέρος 2
                     
                     
                     
                        3.9.4.2
                     
                     
                  
                  
                     
                        3.9.4.2    Πρόσφατη πείρα — κυβερνήτης
                     
                     
                     
                        Ο φορέας εκμετάλλευσης δεν αναθέτει σε χειριστή να ενεργεί ως κυβερνήτης αεροπλάνου παρά μόνο αν ο εν λόγω χειριστής πραγματοποίησε τουλάχιστον τρεις απογειώσεις και προσγειώσεις εντός των προηγούμενων 90 ημερών με αεροπλάνο του ίδιου τύπου ή σε προσομοιωτή πτήσης εγκεκριμένο για τον συγκεκριμένο σκοπό.
                     
                     
                     
                  
                  
                     
                        Η ελάφρυνση του σημείου 9.4.1.1 καλύπτει καταλλήλως και την ελάφρυνση του σημείου 3.9.4.2 δεδομένου ότι αφορά την πλήρη σύνθεση του πληρώματος πτήσης 
                     
                  
                  
                     
                         
                         
                     
                  
                  
                     
                  
               
                     
                        Παράρτημα 6 μέρος 2
                     
                     
                     
                        3.9.4.3
                     
                     
                  
                  
                     
                        3.9.4.3    Πρόσφατη πείρα — συγκυβερνήτης
                     
                     
                     
                        Ο φορέας εκμετάλλευσης δεν αναθέτει σε συγκυβερνήτη τον χειρισμό των χειριστηρίων πτήσης αεροπλάνου κατά τη διάρκεια απογείωσης και προσγείωσης παρά μόνο αν ο εν λόγω χειριστής πραγματοποίησε τουλάχιστον τρεις απογειώσεις και προσγειώσεις εντός των προηγούμενων 90 ημερών με αεροπλάνο του ίδιου τύπου ή σε προσομοιωτή πτήσης εγκεκριμένο για τον συγκεκριμένο σκοπό.
                     
                     
                     
                     
                  
                  
                     
                        Η ελάφρυνση του σημείου 9.4.1.1 καλύπτει καταλλήλως και την ελάφρυνση του σημείου 3.9.4.3 δεδομένου ότι αφορά την πλήρη σύνθεση του πληρώματος πτήσης  
                           
                           
                           
                           
                        
                  
                  
                     
                         
                         
                     
                  
                  
                     
                  
               
                     
                        Παράρτημα 6 μέρος 3
                     
                     
                     
                        7.4.1.1
                     
                     
                  
                  
                     
                        7.4    Προσόντα
                     
                     
                     
                           Σημείωση.— Βλ. Manual of Procedures for Establishment and Management of a State’s Personnel Licensing System (Εγχειρίδιο διαδικασιών για τη δημιουργία και διαχείριση εθνικού συστήματος αδειοδότησης προσωπικού) (Έγγρ. 9379) για γενική καθοδήγηση σχετικά με την πιστοποίηση του χειριστή για τη μετάβαση σε διαφορετικό τύπο αεροσκάφους, τον χειρισμό περισσότερων του ενός τύπων/παραλλαγών αεροσκαφών, και τη διασταυρούμενη αναγνώριση. 
                     
                     
                     
                     
                        7.4.1    Πρόσφατη πείρα — κυβερνήτης και συγκυβερνήτης
                     
                     
                     
                           7.4.1.1    Ο φορέας εκμετάλλευσης δεν αναθέτει σε κυβερνήτη ή συγκυβερνήτη τον χειρισμό των χειριστηρίων πτήσης σε τύπο ή παραλλαγή τύπου ελικοπτέρου κατά τη διάρκεια απογείωσης και προσγείωσης παρά μόνο αν ο εν λόγω χειριστής χειρίστηκε τα χειριστήρια πτήσης κατά τη διάρκεια τουλάχιστον τριών απογειώσεων και προσγειώσεων εντός των προηγούμενων 90 ημερών με ελικόπτερο του ίδιου τύπου ή σε προσομοιωτή πτήσης εγκεκριμένο για τον συγκεκριμένο σκοπό.
                     
                     
                  
                  
                     
                        Άνευ αντικειμένου 
                          
                           
                        
                  
                  
                     
                         
                         
                     
                  
                  
                     
                         
                         
                     
                  
               
                     
                        Παράρτημα 6 μέρος 3
                     
                     
                     
                        7.4.3.1
                     
                     
                  
                  
                     
                        7.4.3    Περιοδικοί έλεγχοι ικανοτήτων χειριστή
                     
                     
                     
                           7.4.3.1    Ο φορέας εκμετάλλευσης μεριμνά ώστε η τεχνική χειρισμού αεροσκάφους και η ικανότητα εκτέλεσης διαδικασιών έκτακτης ανάγκης να ελέγχονται κατά τέτοιον τρόπο ώστε να αποδεικνύεται η επάρκεια του χειριστή σε κάθε τύπο ή παραλλαγή τύπου ελικοπτέρου. Όταν η λειτουργία πραγματοποιείται σύμφωνα με τους κανόνες πτήσης με όργανα, ο φορέας εκμετάλλευσης μεριμνά ώστε η ικανότητα συμμόρφωσης του χειριστή με τους εν λόγω κανόνες να αποδεικνύεται είτε σε χειριστή ελέγχου του φορέα εκμετάλλευσης είτε σε εκπρόσωπο του κράτους του εκμεταλλευόμενου. Οι έλεγχοι αυτοί διενεργούνται δύο φορές εντός της περιόδου ενός έτους. Δύο έλεγχοι που είναι παρόμοιοι και διενεργούνται εντός περιόδου τεσσάρων διαδοχικών μηνών δεν αρκούν για την κάλυψη της συγκεκριμένης προϋπόθεσης.
                     
                     
                           Σημείωση 1.— Προσομοιωτικές συσκευές πτητικής εκπαίδευσης που είναι εγκεκριμένες από το κράτος του εκμεταλλευόμενου μπορούν να χρησιμοποιούνται για τα σκέλη των ελέγχων για τα οποία έχουν εγκριθεί ειδικά.
                     
                     
                     
                           Σημείωση 2.— Βλ. Manual of Criteria for the Qualification of Flight Simulation Training Devices (Εγχειρίδιο κριτηρίων για την αξιολόγηση καταλληλότητας προσομοιωτικών συσκευών πτητικής εκπαίδευσης) (Έγγρ. 9625), τόμος II — Ελικόπτερα.
                     
                     
                  
                  
                     
                        Η περίοδος ισχύος των περιοδικών ελέγχων ικανοτήτων, από τον φορέα εκμετάλλευσης, για κάθε μεμονωμένο χειριστή παρατείνεται από [το κράτος] για 4 μήνες. 
                           
                        Εάν, προς το τέλος της παράτασης, [το κράτος/κράτος X, Ψ, Ω] θεωρεί ότι οι λόγοι για τη χορήγηση της ελάφρυνσης εξακολουθούν να ισχύουν, η περίοδος ισχύος μπορεί να παραταθεί περαιτέρω μέχρι 4 μήνες  
                         
                     
                  
                  
                     
                          α) Αιτιολόγηση:  
                        Η έξαρση της νόσου COVID-19 είχε ως αποτέλεσμα την επιβολή δραστικών περιορισμών στις μετακινήσεις. Το κλείσιμο των συνόρων μεταξύ της πλειονότητας των κρατών της ΕΕ περιόρισε τη δυνατότητα των φορέων εκμετάλλευσης να πραγματοποιούν ελέγχους της επάρκειας των χειριστών δύο φορές τον χρόνο σε προσομοιωτή πτήσης.  
                        Η διενέργεια αυτών των ελέγχων σε αεροσκάφος δεν είναι πάντοτε δυνατή και σε ορισμένες περιπτώσεις ενδέχεται να ενέχει μεγαλύτερους κινδύνους από εκείνους που συνδέονται με την  
                        ελάφρυνση . 
                           
                        β) Προϋποθέσεις/μέτρα μετριασμού 
                        [Το κράτος] θέτει ως προϋπόθεση οι χειριστές να λαμβάνουν ανανεωτική εκπαίδευση, η οποία ακολουθείται από την πραγματοποίηση αξιολόγησης, με μέσα που καθορίζονται από τον φορέα εκμετάλλευσης, προκειμένου να εξακριβωθεί ότι διατηρείται το απαιτούμενο επίπεδο γνώσεων για την εκτέλεση καθηκόντων μέλους πληρώματος πτήσης. Η αξιολόγηση αυτή καλύπτει ασυνήθεις διαδικασίες και διαδικασίες έκτακτης ανάγκης για τη συγκεκριμένη τάξη ή τον συγκεκριμένο τύπο.
                     
                  
                  
                     
                        Σε ό,τι αφορά τα πιστοποιητικά και τις άδειες που εκδίδουν κράτη μέλη της ΕΕ, οι διαφορές αναγνωρίζονται αυτόματα βάσει του κανονισμού (ΕΕ) 2018/1139.
                     
                     
                     
                        Σε ό,τι αφορά την αναγνώριση ή την αποδοχή της ισχύος πιστοποιητικών και αδειών που επηρεάζονται από τα ειδικά προσωρινά μέτρα (που σχετίζονται με τη νόσο COVID-19) και εκδίδονται από κράτη εκτός ΕΕ, εφαρμόζεται ο κανονισμός (ΕΕ) αριθ. 452/2014 για τον καθορισμό των τεχνικών απαιτήσεων και των διοικητικών διαδικασιών που αφορούν τις πτητικές λειτουργίες αερομεταφορέων τρίτων χωρών.
                     
                  
               
                     
                        Παράρτημα 1 
                     
                     
                        1.2.9
                     
                  
                  
                     
                        1.2.9 Γλωσσική επάρκεια
                     
                     
                        1.2.9.1 Έως τις 2 Νοεμβρίου 2022 οι χειριστές αεροπλάνων, αερόπλοιων, ελικοπτέρων και αεροσκαφών με άντωση από συστήματα ισχύος, οι ελεγκτές εναέριας κυκλοφορίας και οι χειριστές αεροναυτικών σταθμών αποδεικνύουν την ικανότητα ομιλίας και κατανόησης της γλώσσας που χρησιμοποιείται για την επικοινωνία ραδιοτηλεφωνίας στο επίπεδο που καθορίζεται στις απαιτήσεις γλωσσικής επάρκειας του προσαρτήματος 1.
                     
                     
                     
                        1.2.9.1 Από τις 3 Νοεμβρίου 2022 οι χειριστές αεροπλάνων, αερόπλοιων, ελικοπτέρων και αεροσκαφών με άντωση από συστήματα ισχύος, οι εξ αποστάσεως χειριστές αεροπλάνων, 
                     
                     
                        αερόπλοιων, ανεμόπτερων, στροφόπτερων, αεροσκαφών με άντωση από συστήματα ισχύος ή ελεύθερων αερόστατων, οι ελεγκτές εναέριας κυκλοφορίας και οι χειριστές αεροναυτικών σταθμών αποδεικνύουν την ικανότητα ομιλίας και κατανόησης της γλώσσας που χρησιμοποιείται για την επικοινωνία ραδιοτηλεφωνίας στο επίπεδο που καθορίζεται στις απαιτήσεις γλωσσικής επάρκειας του προσαρτήματος 1.
                     
                     
                        1.2.9.2 Σύσταση.— Οι ιπτάμενοι μηχανικοί και
                     
                     
                        οι χειριστές ανεμόπτερων και ελεύθερων αερόστατων θα πρέπει να έχουν την ικανότητα ομιλίας και κατανόησης της γλώσσας που χρησιμοποιείται για την επικοινωνία ραδιοτηλεφωνίας.
                     
                     
                     
                        1.2.9.3 Οι αεροναυτίλοι που απαιτείται να κάνουν χρήση ραδιοτηλεφώνου επί αεροσκάφους αποδεικνύουν την ικανότητα ομιλίας και κατανόησης της γλώσσας που χρησιμοποιείται για την επικοινωνία 
                     
                     
                        ραδιοτηλεφωνίας.
                     
                     
                        1.2.9.4 Σύσταση.— Οι αεροναυτίλοι που απαιτείται να κάνουν χρήση ραδιοτηλεφώνου επί αεροσκάφους θα πρέπει να αποδεικνύουν την ικανότητα ομιλίας και κατανόησης της γλώσσας που χρησιμοποιείται για την επικοινωνία ραδιοτηλεφωνίας στο επίπεδο που καθορίζεται στις απαιτήσεις γλωσσικής επάρκειας του προσαρτήματος 1.
                     
                     
                     
                        1.2.9.5 Έως τις 2 Νοεμβρίου 2022 η γλωσσική 
                     
                     
                        επάρκεια των χειριστών αεροπλάνων, αερόπλοιων, ελικοπτέρων και αεροσκαφών με άντωση από συστήματα ισχύος, των ελεγκτών εναέριας κυκλοφορίας και των χειριστών αεροναυτικών σταθμών οι οποίοι έχουν αποδείξει γλωσσική επάρκεια σε επίπεδο χαμηλότερο από το άριστο (επίπεδο 6) αξιολογούνται επίσημα ανά διαστήματα με βάση 
                     
                     
                        το επίπεδο γλωσσικής επάρκειας που έχουν αποδείξει ατομικά.
                     
                     
                     
                        1.2.9.5 Από τις 3 Νοεμβρίου 2022 η γλωσσική 
                     
                     
                        επάρκεια των χειριστών αεροπλάνων, αερόπλοιων, ελικοπτέρων και αεροσκαφών με άντωση από συστήματα ισχύος, των εξ αποστάσεως χειριστών αεροπλάνων, αερόπλοιων, ανεμόπτερων, στροφόπτερων, αεροσκαφών με άντωση από συστήματα ισχύος ή ελεύθερων αερόστατων, των ελεγκτών εναέριας κυκλοφορίας και των χειριστών αεροναυτικών σταθμών οι οποίοι έχουν αποδείξει γλωσσική επάρκεια σε επίπεδο χαμηλότερο από το άριστο (επίπεδο 6) αξιολογούνται επίσημα ανά διαστήματα με βάση το επίπεδο γλωσσικής επάρκειας που έχουν αποδείξει ατομικά.
                     
                     
                     
                        1.2.9.6 Σύσταση.— Έως τις 2 Νοεμβρίου 2022 η γλωσσική επάρκεια των χειριστών αεροπλάνων, 
                     
                     
                        αερόπλοιων, ελικοπτέρων και αεροσκαφών με άντωση από συστήματα ισχύος, των αεροναυτίλων που απαιτείται να κάνουν χρήση 
                     
                     
                        ραδιοτηλεφώνου επί αεροσκάφους, των ελεγκτών εναέριας κυκλοφορίας και των
                     
                     
                        χειριστών αεροναυτικών σταθμών οι οποίοι έχουν αποδείξει γλωσσική επάρκεια σε επίπεδο χαμηλότερο από το άριστο (επίπεδο 6) θα πρέπει να αξιολογούνται επίσημα ανά διαστήματα με βάση το επίπεδο γλωσσικής επάρκειας που έχουν αποδείξει ατομικά, ως εξής:
                     
                     
                        α) όσοι έχουν αποδείξει γλωσσική επάρκεια σε επιχειρησιακό επίπεδο (επίπεδο 4) θα πρέπει να αξιολογούνται τουλάχιστον μία φορά κάθε τρία έτη, και
                     
                     
                        β) όσοι έχουν αποδείξει γλωσσική επάρκεια σε 
                     
                     
                        εκτεταμένο επίπεδο (επίπεδο 5) θα πρέπει να αξιολογούνται τουλάχιστον μία φορά κάθε έξι έτη.
                     
                     
                     
                        Σημείωση 1.— Δεν απαιτείται επίσημη αξιολόγηση για αιτούντες που έχουν αποδείξει γλωσσική επάρκεια σε άριστο επίπεδο, π.χ. τους φυσικούς ομιλητές και τους μη φυσικούς ομιλητές άριστου επιπέδου με διάλεκτο ή προφορά κατανοητή από τη διεθνή αεροναυτική 
                     
                     
                        κοινότητα.
                     
                     
                        Σημείωση 2.— Οι διατάξεις του σημείου 1.2.9 παραπέμπουν στο παράρτημα 10, τόμος II, κεφάλαιο 5, όπου ορίζεται ότι η γλώσσα που χρησιμοποιείται για την επικοινωνία ραδιοτηλεφωνίας μπορεί να είναι η γλώσσα που συνήθως χρησιμοποιείται από τον σταθμό 
                     
                     
                        εδάφους ή η αγγλική γλώσσα. Επομένως, στην πράξη, θα υπάρχουν περιπτώσεις όπου τα μέλη του πληρώματος πτήσης θα χρειάζεται να μιλούν μόνο τη γλώσσα που συνήθως χρησιμοποιείται από τον σταθμό εδάφους.
                     
                     
                     
                        1.2.9.6 Σύσταση.— Από τις 3 Νοεμβρίου2022 η γλωσσική επάρκεια των χειριστών αεροπλάνων, 
                     
                     
                        αερόπλοιων, ελικοπτέρων και αεροσκαφών με άντωση από συστήματα ισχύος, των εξ αποστάσεως χειριστών αεροπλάνων, αερόπλοιων, ανεμόπτερων, στροφόπτερων, αεροσκαφών με άντωση από συστήματα ισχύος
                     
                     
                        ή ελεύθερων αερόστατων, των αεροναυτίλων
                     
                     
                        που απαιτείται να κάνουν χρήση ραδιοτηλεφώνου επί αεροσκάφους, των ελεγκτών εναέριας κυκλοφορίας και των 
                     
                     
                        χειριστών αεροναυτικών σταθμών οι οποίοι έχουν αποδείξει γλωσσική επάρκεια σε επίπεδο χαμηλότερο από το άριστο (επίπεδο 6) θα πρέπει να αξιολογούνται επίσημα ανά διαστήματα με βάση το επίπεδο γλωσσικής επάρκειας που έχουν αποδείξει ατομικά, ως εξής:
                     
                     
                        α) όσοι έχουν αποδείξει γλωσσική επάρκεια σε 
                     
                     
                        επιχειρησιακό επίπεδο (επίπεδο 4) θα πρέπει να αξιολογούνται τουλάχιστον μία φορά κάθε τρία έτη, και
                     
                     
                        β) όσοι έχουν αποδείξει γλωσσική επάρκεια σε εκτεταμένο επίπεδο (επίπεδο 5) θα πρέπει να αξιολογούνται τουλάχιστον μία φορά κάθε έξι έτη.
                     
                     
                     
                        Σημείωση 1.— Δεν απαιτείται επίσημη αξιολόγηση για αιτούντες που έχουν αποδείξει γλωσσική επάρκεια σε άριστο επίπεδο, π.χ. τους φυσικούς ομιλητές και τους μη φυσικούς ομιλητές άριστου επιπέδου με διάλεκτο ή προφορά κατανοητή από τη διεθνή αεροναυτική 
                     
                     
                        κοινότητα.
                     
                     
                        Σημείωση 2.— Οι διατάξεις του σημείου 1.2.9 παραπέμπουν στο παράρτημα 10, τόμος II, κεφάλαιο 5, όπου ορίζεται ότι η γλώσσα που χρησιμοποιείται για την επικοινωνία ραδιοτηλεφωνίας μπορεί να είναι η γλώσσα που συνήθως χρησιμοποιείται από τον σταθμό εδάφους ή η αγγλική γλώσσα. 
                     
                     
                        Επομένως, στην πράξη, θα υπάρχουν περιπτώσεις όπου τα μέλη πληρώματος πτήσης 
                     
                     
                        και εξ αποστάσεως πληρώματος πτήσης θα χρειάζεται να μιλούν μόνο τη γλώσσα που συνήθως χρησιμοποιείται από τον σταθμό 
                     
                     
                        εδάφους.
                     
                  
                  
                     
                        Το διάστημα για την επίσημη αξιολόγηση της γλωσσικής επάρκειας, που προβλέπει [το κράτος], για τους κατόχους αδειών χειριστή αεροπλάνων και ελικοπτέρων, οι οποίοι έχουν αποδείξει γλωσσική επάρκεια σε επίπεδο χαμηλότερο από το άριστο (επίπεδο 6) και η καταχώριση γλωσσικής επάρκειας των οποίων λήγει, παρατείνεται κατά 8 μήνες.
                     
                     
                     
                        Το διάστημα για την επίσημη αξιολόγηση της γλωσσικής επάρκειας, που προβλέπει [το κράτος], για τους ελεγκτές εναέριας κυκλοφορίας, η καταχώριση γλωσσικής επάρκειας των οποίων λήγει, παρατείνεται κατά 4 μήνες.
                     
                     
                     
                        Εάν, προς το τέλος της παράτασης, οι λόγοι για τη χορήγηση της ελάφρυνσης εξακολουθούν να ισχύουν, η περίοδος ισχύος μπορεί να 
                     
                     
                        παραταθεί περαιτέρω μέχρι 
                     
                     
                        4 μήνες.
                     
                     
                     
                  
                  
                     
                        a)α) Αιτιολόγηση
                     
                     
                        b)Η έξαρση της νόσου COVID-19 είχε ως αποτέλεσμα την επιβολή δραστικών περιορισμών στις μετακινήσεις και το κλείσιμο των συνόρων μεταξύ της πλειονότητας των κρατών.
                     
                     
                        c)Κατά συνέπεια, χειριστές και ελεγκτές εναέριας κυκλοφορίας δεν έχουν τη δυνατότητα έγκαιρης πρόσβασης σε εξετάσεις για τη διατήρηση της γλωσσικής επάρκειάς τους.
                     
                     
                        d)Κάτι τέτοιο θα έχει ως αποτέλεσμα τη λήξη της καταχώρισης της γλωσσικής επάρκειάς τους.
                     
                     
                     
                        e)β) Προϋποθέσεις/μέτρα μετριασμού
                     
                     
                        f)
                     
                     
                        g)[Το κράτος] θέτει τις εξής προϋποθέσεις:
                     
                     
                        h)
                     
                     
                        i)Οι χειριστές κατέχουν καταχώριση γλωσσικής επάρκειας σε ισχύ και λαμβάνουν ενημέρωση από εκπαιδευτή ο οποίος κατέχει σχετικά δικαιώματα παροχής εκπαίδευσης προκειμένου να ανανεώσουν το απαιτούμενο επίπεδο ικανότητας ομιλίας και κατανόησης της γλώσσας που χρησιμοποιείται για την ασφαλή λειτουργία της επικοινωνίας ραδιοτηλεφωνίας. 
                     
                     
                        Μετά την επιτυχή ολοκλήρωση της ενημέρωσης, η νέα ημερομηνία λήξης θα καταχωρίζεται στην άδεια, ή θα επισυνάπτεται στην άδεια επίσημο έγγραφο με τη νέα ημερομηνία λήξης, το οποίο θα εκδίδει [το κράτος]. 
                     
                     
                     
                        Στην περίπτωση των ελεγκτών εναέριας κυκλοφορίας που κατέχουν καταχώριση γλωσσικής επάρκειας σε ισχύ, εφόσον δεν είναι διαθέσιμος φορέας γλωσσικής αξιολόγησης, οι φορείς παροχής υπηρεσιών αεροναυτιλίας μεριμνούν ώστε η γλωσσική επάρκεια να διασφαλίζεται με άλλα μέσα, π.χ. διαδικτυακά μαθήματα.
                     
                     
                     
                     
                  
                  
                     
                     
                        Σε ό,τι αφορά τα πιστοποιητικά και τις άδειες που εκδίδουν κράτη μέλη της ΕΕ, οι διαφορές αναγνωρίζονται αυτόματα βάσει του κανονισμού (ΕΕ) 2018/1139.
                     
                     
                     
                        Σε ό,τι αφορά την αναγνώριση ή την αποδοχή της ισχύος πιστοποιητικών και αδειών που επηρεάζονται από τα ειδικά προσωρινά μέτρα (που σχετίζονται με τη νόσο COVID-19) και εκδίδονται από κράτη εκτός ΕΕ, εφαρμόζεται ο κανονισμός (ΕΕ) αριθ. 452/2014 για τον καθορισμό των τεχνικών απαιτήσεων και των διοικητικών διαδικασιών που αφορούν τις πτητικές λειτουργίες αερομεταφορέων τρίτων χωρών 
                        
                  
               
                     
                        Παράρτημα 1 4.2.2.
                     
                  
                  
                     
                        4.2.2.2 Τα δικαιώματα του κατόχου άδειας συντήρησης αεροσκαφών που καθορίζονται στο σημείο 4.2.2.1 ασκούνται μόνο:
                     
                     
                        γ) με την προϋπόθεση ότι, εντός των προηγούμενων 24 μηνών, ο κάτοχος της άδειας είτε είχε εμπειρία τουλάχιστον έξι μηνών στην επιθεώρηση ή την προγραμματισμένη ή έκτακτη συντήρηση αεροσκάφους ή παρελκομένων αεροσκάφους σύμφωνα με τα δικαιώματα που χορηγούνται από την άδεια που κατέχει, ή πληροί τη διάταξη για την έκδοση άδειας με τα κατάλληλα δικαιώματα στον απαιτούμενο από την αρχή αδειοδότησης βαθμό.
                     
                  
                  
                     
                        Η «προηγούμενη» περίοδος παρατείνεται από [το κράτος] για 6 μήνες, δηλαδή ανέρχεται συνολικά σε 30 μήνες. Η πρόσφατη πείρα των έξι μηνών δεν τροποποιείται.
                     
                  
                  
                     
                        Αιτιολόγηση
                     
                     
                        Η έξαρση της νόσου COVID-19  είχε ως αποτέλεσμα την επιβολή δραστικών περιορισμών στις μετακινήσεις. Λόγω τοπικών περιορισμών, εγκεκριμένοι οργανισμοί και ειδικευμένο προσωπικό ενδέχεται να μην είναι σε θέση να αποδεικνύουν εμπρόθεσμα ότι πληρούν τις απαιτήσεις για τη διατήρηση των πιστοποιητικών ή των δικαιωμάτων τους.
                     
                     
                        Προϋποθέσεις/μέτρα μετριασμού
                     
                     
                        [Το κράτος] θέτει ως προϋπόθεση ότι, όταν το προσωπικό πιστοποίησης απασχολείται από εγκεκριμένο φορέα συντήρησης, ο συγκεκριμένος φορέας μπορεί να εφαρμόζει την παράταση αυτή στις απαιτήσεις πρόσφατης πείρας του προσωπικού πιστοποίησής του, εφόσον δεν εκκρεμούν σε βάρος του εγκεκριμένου φορέα αναστολές, ανακλήσεις ή περιορισμοί, ή δεν έχει τεθεί σε αναστολή από την αρμόδια αρχή εντός των τελευταίων 24 μηνών.
                     
                     
                        j)Επίσης, το σημείο 66.B.500 του παραρτήματος III (μέρος 66) του κανονισμού (ΕΕ) αριθ. 1321/2014 προβλέπει πρόσθετα μέτρα μετριασμού σύμφωνα με τα οποία η αρμόδια αρχή αναστέλλει, περιορίζει ή ανακαλεί την άδεια συντήρησης αεροσκαφών εφόσον έχει διαπιστώσει θέμα ασφάλειας ή παράπτωμα του κατόχου της άδειας.
                     
                  
                  
                     
                     
                        Σε ό,τι αφορά τα πιστοποιητικά και τις άδειες που εκδίδουν κράτη μέλη της ΕΕ, οι διαφορές αναγνωρίζονται αυτόματα βάσει του κανονισμού (ΕΕ) 2018/1139.
                     
                     
                     
                        Σε ό,τι αφορά την αναγνώριση ή την αποδοχή της ισχύος πιστοποιητικών και αδειών που επηρεάζονται από τα ειδικά προσωρινά μέτρα (που σχετίζονται με τη νόσο COVID-19) και εκδίδονται από κράτη εκτός ΕΕ, εφαρμόζεται ο κανονισμός (ΕΕ) αριθ. 452/2014 για τον καθορισμό των τεχνικών απαιτήσεων και των διοικητικών διαδικασιών που αφορούν τις πτητικές λειτουργίες αερομεταφορέων τρίτων χωρών
                     
                  
               
         
         
            
                  
                     (1)
                  
                        Κανονισμός (ΕΕ) αριθ. 452/2014, της 29ης Απριλίου 2014, για τον καθορισμό των τεχνικών απαιτήσεων και των διοικητικών διαδικασιών που αφορούν τις πτητικές λειτουργίες αερομεταφορέων τρίτων χωρών σύμφωνα με τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, ΕΕ L 133 της 6.5.2014